ऑक्सीजन से भरपूर ‘पीपर के पतई’ – भोजपुरी साहित्य सरिता\nऑक्सीजन से भरपूर ‘पीपर के पतई’\nकहल जाला कि प्रकृति सबके कुछ-ना-कुछ गुण देले आ जब ऊहे गुण धरम बन जाला त लोग खातिर आदर्श गढ़े लागेला। बात साहित्य के कइल जाव त ई धरम के बात अउरी साफ हो जाला। ‘स्वांतः सुखाय’ के अंतर में जबले साहित्यकार के साहित्य में लोक-कल्याण के भाव ना भरल रही, तबले ऊ साहित्य खाली कागज के गँठरी होला। बात ई बा कि अबहीने भोजपुरी कवि जयशंकर प्रसाद द्विवेदी जी के पहिलकी कविता के किताब ‘पीपर के पतई’ आइल ह। ई किताब कवि के पहिलकी प्रकाशित कृति बा बाकिर ऊहाँ के कवनो परिचय के मोहताज नइखीं। ना कवि अपरिचित बानी ना कवि के कविताई।\nकवि जयशंकर प्रसाद द्विवेदी जी के ‘पीपर के पतई’ हमके पढ़े के मिलल ह। पढ़ला पर लागल ह कि कवि के अनुभवी नजर जिनगी के हर पन्ना के पढ़ले बिआ। जिनगी उनसे सवाल पूछले बिआ आ ऊ समय के साथे ताल ठोंकत अपना कूबत भर जवाब देहले बाड़ें। जवाबो अइसन कि समय भकुआ गइल होखे। संग्रह के शुरूआते में हमरा जवन लउकल ऊ मन मोह लेहलस। कवि अपना किताब अपना स्वर्गवासिनी ईया, स्वर्गवासिनी भतिजी के साथे आपन पहिलका श्रोता अपनी मलिकाइन के समर्पित कइले बाड़े। ई एगो साधारण बाति हो सकेला बाकीर एहमें असाधारणता ई बा कि पुरुष-प्रधान लोक-जीवन में असामान्य तौर पर नारी के आदर दिहल कवि-धरम के उजागर करत बा।\nपेशा से इंजीनीयर आ मिजाज से कवि द्विवेदी जी अपना असीम कल्पना जीवन के डगर पर चलत गाँव-देहात के शब्द-गाँठ लेके बाहर निकलल लागत बानी। द्विवेदी जी के कवितन के देख के हमरा त लागल कि ऊँहा के गंभीर से गंभीर बात के कवनो ना कवनो लोकोक्ति-मुहावरा के ऊपर चढ़ि के बड़ा आसानी से कहि देहले बाड़े। एगो इहे देखीं, –\nतुनक के बबुआ मत बतियावा\nसभकर अइठन छूटल ।\nअइसने घरवा फूटल ।।\nद्विवेदी जी के कवितन में पाठक लोग के ढेर अइसन शब्दन से भेंट होई जवन या त भोजपुरी व्यवहार से बाहर बा या उनकर गढ़ल बा आ चाहें कुछे भोजपुरिओ में उनका क्षेत्रीयता के प्रभाव में बा। कई बेर हमरो माथा चकरा गइल कि एह शब्दन के माने का ह, बाकिर भाव से भरल कविताई में शब्दन के बान्हा टूटत लउकल बा। ‘अकड़न’ के एगो उदाहरण देखीं –\nजे भी सहकल सहकन छूटी\nबेसी अकड़न, ओड़चन टूटी\nपेड़ से झरल पतई मातिन\nभद्दई पर , त भुभुन फूटी।।\nउघरल देह सोहाले नाही, एहनियों के बुझवले जा।\nअगर कहल जाव कि ई ‘पीपर के पतई’ भोजपुरी शब्द-संपदा के समृद्ध करले वाला आ ओहके पुनर्जीवन देबे वाला ऑक्सीजन के काम करत बा त कवनों बेजाँय ना होई। हई देखीं ना, कनई, बीगत आदि शब्दन के सुन्नर प्रयोग –\nआँखिन से झरत लोर\nबोझ नीयन जिनगी\nएक दूसरा पर कनई बीगत\nसमय के टोअत आ समय के साथे चलल कवि के धरम ह। कवि जयशंकर प्रसाद द्विवेदी जी सामाजिक संरचना के एगो हिस्सा हवें। ओह सामाजिक संरचना में राजनैतिक प्रभाव त पड़हीं के बा। राजनीति से दूरो रहल जाव त राष्ट्रीयता खून में त हमेशा उबाल रखबे करी। सर्जिकल स्ट्राइक के बाद के एगो कविता देखीं –\nटभकेले रोज रोज मन के दरदिया\nबाबा के नावें से लागे सरदिया\nसपनों में मोदिए के\nनउवाँ बरइहें ।\nअब कइसे बबुआ नमाज पढ़े जइहें।\nकई बेर लागत बा कि कवि के कुछ शब्दन के अर्थ देबे के चाहीं। कई बेर ईहो लागत बा कि कवि शब्दन के चयन के चक्कर में ना पड़ि के भाव के व्यक्त करे में रमल बाड़े। हम ई मान के रहि जात बानी कि कोस-कोस पर पानी बदले, चार कोस पर बानी, से कवि चंदौली जिला से हवें, आ ओहीजा भोजपुरी के शब्दन के कुछ अउरी ढंग से बोलल जाला। कई बेर लागत बा कि भोजपुरी शब्दन के मानकीकरण केतना जरूरी बा आ कई बेर ईहो लागत बा कि हम अपना भोजपुरिए में केतना कमजोर बानी। ‘चूरी चाउर, आछत, मदत, खोरिन, देखय आदि।\nअब्बो ले सुपवा बोले ला’ में कवि सामाजिक ताना-बाना में छद्म, द्वेष आ अमरख के सुन्नर चित्रण कइले बाड़े। देखीं –\nदिन में खैनी साँझ क हुक्का\nभोरे आइल साह क रुक्का\nखेती में जब भयल ना कुछहु\nअन्नदाता फुक्के का फुक्का\nबिगरल माथा डोलेला।\nअब्बो ले सुपवा बोलेला।\nएगो अउरी उदाहरण देखीं –\nमिलत जुलत सभही गरियावत\nपगुरी करत सभे भरमावत\nपुतरी नचावत मुँह बिरावत\nएहनिन के मुँह अब के रोके ।\nआन्हर कुकुर बतासे भोंके।\nसामाजिक व्यवस्था में वैवाहिक विधान के एगो अलगे महŸव ह। देखीं एगो चित्रण –\nकेतनों कइल सोआरथ नईखे\nइजतियो के समहारत नईखे\nलागत बा, बेटवा सहक गइल\nदेखय न, आस्था बदल गइल।\nद्विवेदी जी कई गो कविता व्यक्तिगत रूप से लिखले बाड़े। ऊ कविता व्यक्तिगत का, नितान्त व्यक्तिगत भइला के बादो सामाजिक बान्हा से अलगे नइखे। ‘इमेज के चक्कर’ में जहवाँ दूमुँहा व्यवहार के पीड़ा बा ओही जा ‘उबटल पीर’ में साथी-सँघाती के बातन के चोट बाऽ आ ‘कइसन बहल बेयार’ के अलगे बेयार बा। ‘खग बूझै खगहीं के भाषा’ में किसानीए के पीड़ा नइखे, खराब व्यवस्था से चीढ़ो बा आ ‘खीझल बिलिया खम्हा नोचे’ में रार-ताकरार के साथे ओहसे कुछऊ ना मिले वाला सीख बा। ‘गइल भँइसीया पानी में’ कवि के एगो नव-चेतना के कविता बनि गइल बा। देखीं ना, –\nमचल करी ई हाहाकार\nकरिहें कुल उलटा ब्योपार\nमरन अपहरन रहजनी पे\nएहनिन के संउसे अधिकार ।\nजनता तभियो जै जै बोली\nछवनी छइहें रजधानी मे।\nओही तरे के एगो इहो कविता देखीं –\nकब्बों जे कुछ भयल खेत में\nकहाँ मयस्सर उहो पेट में\nसहुआ ले भागल उठवा के\nघर में बाँचल धान के पइया।\nछुँछा के बा के पुछवइया।।\n‘हे नाग देवता! पालागी’ में कवि के पीड़ामय करेजा के चित्रण देखीं। कवि पीड़ा के पीऽ के एगो नया परिभाषा गढ़त लागत बाड़न, –\nआस्तीन में पलिहें बढ़िहें\nमनही मन परिभाषा गढ़िहें\nकुछो जमइहें कबों उखरिहें\nगारी सीकमभर उचरिहें\nहे नाग देवता! पालागी।\nकुछ रचनन में उलटबाँसी के पूट मिलत बा। ‘बहल गाँव बिलाइल खेती’ ओहीसनके रचना बा। एतने ना, एह रचना में गाँव-समाज के रीति-नीति आ नेह-छोह के सथवे सहयोग के भावना के वर्णन बा। समय के साथे अब सबकुछ बदल गइल बा। ना पहिले के नेह बा आ ना पहिले के सहयोग। ओही रचना से एगो बानगी देखीं –\nगवईं थाती छोह हेराइल\nजाने कहवाँ जा अझुराइल\nटूटल गाँछ छुटले बइठकी\nनाता रिश्ता सभे भुलाइल\nकाकी अब ना जोरन देती ।\nबहल गाँव बिलाइल खेती।।\n‘हमरा के विस्तार में बतवनी हँ’ एगो बाप द्वारा बेटा के सामाजिकता के शिक्षा पर रचना बाऽ त ‘बिटिया’ में बेटी के घर के हँसी-खुशी आ खजाना के सुन्नर चित्रण बा। ‘बुढ़ऊ बाबा’ ग्रामीण पारिवारिक विद्रूपता के चित्रण बाऽ त ‘बेपरवाह’ के उठल सुन्नर विषय पर अभीन लागत बा कि बहुत कुछ अउरी कहा सकेला। ‘बेसरम’ के माध्यम से कवि सामाजिक चिंतक के रूप में सजग होत बाड़ें त ‘बेतात के बात’ तनी माथा चकरावत बा। ‘भकुआइल बबुआ’ माटी के छोड़ला के पीड़ा के उकेरत एगो सुन्नर रचना बनल बा। देखीं सभे –\nमाटी के थाती छोड़ी जब से पराइल बा ।\nनीमन बबुआ तभिए से भकुयाइल बा।।\nकवि जयशंकर प्रसाद द्विवेदी जी के कविता में सगरो रस के पान हो सकेला। ईहाँ ‘सरस्वती वंदना’ में शारदा माई से दसोनोह जोड़त भक्ति के भंडार बा त ‘बिटिया’ के ईयाद में वियोग वात्सल्य रस बा। ‘अब कइसे बबुआ नमाज पढे़ जइहें’ में देशभक्ति के भाव भरल बा त ‘अब्बो ले सुपवा बोलेला’, ‘इमेज क चक्कर’, ‘मौसियाउर भाई’ आदि में व्यंग्य के बाण बा। ‘महतारी’ कविता में वात्सल्य के रूप देखीं –\nबिखियाइल बानी माई\nलयिकवो मुरझा गइलें\nआँखिन के लोर थम्हात नइखे\nखिलखिलात, हँसत, मुस्कियात\nकेतना रंग, केतना रूप।\nसाँच त ई बा कि आज के मनई कहीं आपन मानवता हेरवा दिहले बा। कवि के अंतिम कविता अइसने मनई के चित्र उकेरत बिआ। देखीं –\nइंटरनेट के बजार में, बेजार भइल मनई\nहर बेरा गूगल के शिकार भइल मनई।\nघरी-घरी टुकुर-टुकुर वेभ के निहारत रहे\nछितिराइल वेभ क, औंजार भइल मनई।।\nसाहित्य खातिर ई एकदम साँच बात हऽ कि सजग आ सफल कवि ओही के मनल जाला जे अपना वातावरण के अनुसार आपन शब्द चयन, भाषा शिल्प आ संप्रेषण-शक्ति के अपने जइसन प्रयोग करेला। सोना त एक्के होला, ई त सोनार के कला हऽ कि ओह सोना से कवन-कवन गहना गढ़ि देता। कवि जयशंकर प्रसाद द्विवेदी जी अपना पहिलकी कृति ‘पीपर के पतई’ के कम शब्दन से बड़का-बड़का बात बड़ी सहजता से कहि देहले बानी। कविता में ऊँहा के मुहावरा-लोकोक्तियन के प्रयोग भोजपुरी साहित्य के एगो नया रास्ता बनावत बा आ नव-ऊर्जा देबे वाला ऑक्सीजन के काम करत बा। ई आॅक्सीजन त निश्चित रूप से कम-से-कम भोजपुरी साहित्य में ना कबो मानवता के मरे दी, ला कबो भाषा के आ ना अपना सभ्यता संस्कृति के। ‘पीपर के पतई’ निश्चित रूप से भोजपुरी साहित्य के फाँड़ में एगो सुन्नर खोंइछा आइल बा। एहके एक बेर पढ़ला के बाद मन अघात नइखे, बार-बार पढ़े के बेचैन होत बा।\nपुस्तक – पीपर के पतई\nकवि – जयशंकर प्रसाद द्विवेदी\nप्रकाशन – नवजागरण प्रकाशन\nसमीक्षा-केशव मोहन पाण्डेय\nराम रावण के नवका लडाई


जो दिल खोजा आपना……. – Anjoria\nApr 1, 2011 भ्रष्टाचार\nआजु जी बहुत उदास बा. ए उदासी के कारन हम खुदे बानी. हमरा ई लागत रहल ह की भारत में जवन भ्रस्टाचार व्याप्त बा, अंधकार व्याप्त बा, असांति व्याप्त बा, ओकर कारन खाली नेते अउर अधिकारी बाने. नेता, अधिकारी मिली के देस के बेंच रहल बाने. सारा दोस हम एही लोगन की मत्थे लगा के आपन पीछा छोड़ा लेत रहनी हँ.\nपर रातिखान जवन दिल अउर दिमाग में मंथन भउवे ओसे त हमरा इहे लगुवे की सबसे बड़हन दोसी त हमहीं बानी. हम झूठे दूसरे के दोस लगावतानी पर देस के, समाज के गइतलखाने में ले जाएवाला हमहीं कथित पढ़ल-लिखल, नासमझ इंसान बानी. हमरी एइसन चतुरबुरबकवा त केहू हइए नइखे.\nबाह भाई बाह….बाह रे हम. अगर हम नइखीं लूट पावत त दूसर लूटेवालान के कोसत बानी, ओ लोगन पर इल्जाम लगावत बानी पर का हम दुध के धोवल बानी? हम त विचार करते बानी आपो विचार करीं.\nहमरा त अब ई पूरा तरे से विस्वास हो गइल बा की भ्रष्टाचार में खाली नेते, अधिकारी लिप्त नइखें, अरे भाई ए में बढ़ि-चढ़ि के आम आदमी, मजदूर, किसान, विद्यार्थी, सब केहू सामिल हो गइल बा. हाँ पर बात ई बा की जे जवने अस्तर पर बा ओही अस्तर पर समाज, देस के लूट रहल बा. भ्रष्टाचार में व्याप्त बा.\nका रउआँ हमरी बातीं से सहमत नइखीं? अरे महराज ए भ्रष्टाचार, बुराई, अराजकता आदि की पीछे, जवन कहल जाला जड़ में, हमनिएजान बानी जाँ. रउआँ खुदे सोंची जब ओट देबे के समय आवेला तब रउआँ का देस, समाज के धेयान में रखि के सोंचेनी? रउरी दिमागे में त जातिवाद, आपन हित खाली लउकेला. रउआँ ओ प्रत्यासी के चुनाव करेनी जवन भले चोर होखो, अपराधी होखो पर रउरी जाति-विरादरी के होखो अउर अगर जाति-विरादरी के ना होखो तो कम से कम एइसन होखो जवने से राउर कुछ नीजी फायदा हो जाव. का ई भ्रष्टाचार ना ह? हम गाँव में छोट परधानी की चुनाव में देखतानी की कथित गँवई भोली-भाली जनता रूपया ले के परधानन के ओट दे तिया. जे जेतने पइसा खरच करता लोग ओके ओतने पसंद करता. आईं आप सबके एगो नारा सुना देतानी जवन गाँव, ब्लाक, छेत्र स्तर पर हो रहल चुनावन में हम सुनले बानी-\nमुँह में बोतल, हाथे में अंडा, ए बेरी जीती फलनवा के लवंडा.\nइ नारा एकदम से साफ जाहिर करता की हमार ओट ओही आदमी के मिली काहें की ओकरिए भइले आजकल खूब पिये (शराब) के अउर अंडा, मुर्गा कटता. अउर उम्मीदवार पइसा खरच क के मजदूरन, किसानन, रेक्सा चलावेवालन के खूब पिया-खिया के चुनाव जीतल चाहताने त का ए में ओ उम्मीदवारे के दोस बा की आम जनता के दोस बा.\nहँ ई कहीं की जे जेतने में बा उ ओतने में समाज, देस के लूट रहल बा. गुरुजी लोग पढ़ावल नइखे चाहत अउर विद्यार्थीलोग पढ़ल नइखे चाहत. नकल के आसरा बा. गुरुजी जेके समाज के एगो अभिन्न अंग की साथे-साथे नैतिक अगुआ की रूप में देखल जाला उ खुदे भ्रष्टाचार में व्याप्त बा. पढ़ावल नइखे चाहत पर तनखाह पूरा अउर समय से चाहीं. स्कूले भले नइखे लोग जात पर ट्यूसन जरूर पढ़ाईलोग, नेतागीरी करी लोग अउर अंत में नकल करा के लइकन के पास करावे के सोंची लोग. आम जनता भी इंतिहाने की समय में स्कूल-कालेजन में पहुँची के अपनी लइकन के नकल करावे खातिर जोगाड़ भिड़ावल सुरु क देला लोग. लइका के पढ़वले पर धेयान नइखे पर घुस देके ओके नौकरी दिउअवले पर पूरा धेयान बा. का ई भ्रष्टाचार ना ह.\nखुदे मारि क के थाने पर पइसा दिया जाता की पुलिस हमके मति पकड़ों अउर निर्दोसवे के पकड़ि के ले जाव. दुकानदार अपनी मर्जी से सामान के दाम बढ़ा के बेंच रहल बा लोग. दूधवाला दूध में पानी मिलावता. पंच लोग पइसा ले के फैसला करता लोग. मजदूर लोग जे अधिका पइसा देता ओकरी इहाँ पहिले काम पर पहुँचि जाता लोग. परमिटवाला चीनी, मिट्टी के तेल आदि अधिक पइसा ले के बेंचि देता. गाँव के परधान आबादी-ओबादी अपनी आदमियन के दे देता ना त खुदे ओपर अधिकार क लेता. चपरासी पइसा देवेवाला के काम पहिले करा देता अउर पहिले काम करावे कातिर लोग पइसा भी देता. पंडीजी (कथावाचेवाला) ओही की घरे कथा बाँचे पहिले पहुँचि जाता लोग जेकरी इहाँ से अधिका पइसा मिली. गरीबे के बिआह5मिनट में करा देता लोग जबकी धनिक के बिआहे में पूरा राति लगा देता लोग. का इस सब भ्रष्टाचार ना ह…का ए सबसे भ्रष्टाचार के बढ़ावा नइखे मिलत.\nअरे महराज हमरा त ई लागता की हमनाजीन झूठे नेता, अधिकारी पर दोस लगावतानी जाँ, अपनी अंदर झाँकि के नइखींजान देखत की हमनीजान केतना इमानदार बानी जान, दूध के धोवल बानीजान.\nहमरा त ई लागता की अगर हमनीजान में से भी केहू उच्च पद पर पहुँची त उहो उहे करी जवन आज उच्च पद पर बइठल लोग करता. त काहें दूसरे की ऊपर दोसारोपन करतानी जाँ.\nकिसानन, मजदूरन, विद्यार्थियन की आंदोलन में भी सरकारी संपत्ति के नुकसान पहुँचावल जाता अउर देस की हालत पर आँसू बहावल जाता. बाह भाई बाह, बाह खेलाड़ी बाह. बाह रे देस के प्रेमी आम जनता लोग. बाह, तोह लोगन के माया अपरम्पार बा.\nअरे पहिले अपनी गिरेबाँ में झँकले के जरूरत बा. अगर देस के भलाई सही मन से चाहे के बा त पहिले अपना के ठीक करे के परी. शांतिकुँज हरिद्वार के ई नारा पर गौर करे के परी- हम सुधरेंगे, देश सुधरेगा. पहिले अपना के सुधारीं सभें महराज.\nएगो चोर दूसरे चोर के कइसे कहि सकेला की तूँ चोरी मति करS. ओकरा खातिर पहिले खुदे साहू बने के परी. समझनी नाँ. त दूसरे के बुराई देखले से पहिले आपन मन देखीं.\nरहीमदासजी कहले बानी-\nबुरा जो देखन मैं चला, बुरा ना मिलिया कोय, जो दिल खोजा आपना, मुझसा बुरा ना होय..\nपहिले अपनी आप के सुधारीं. सच्चा राष्ट्र-प्रेमी बनी, समाजसेवक बनी, देखावा मति करीं..\nजय हिंद. जय भारत.


India-Pakistan agreed to restore peace in LOC know what will be effect Bhojpuri Bhojpuri Spl: भारत-पाकिस्तान में शांति बहाली के रजामंदी, त का अब दूनो देश में खत्म होई टेंशन?\nBhojpuri Spl: भारत-पाकिस्तान में शांति बहाली के रजामंदी, त का अब दूनो देश में खत्म होई टेंशन?\nमानल जा रहल बा कि ई समझौता में भारत क नेशनल सिक्योरिटी एडवाइज़र अजील डोभाल अहम भूमिका निभउले रहलन. सूत्रन के मुताबिक पाकिस्तान की ओर से राष्ट्रीय सुरक्षा डिवीज़न अउर रणनीतिक नीति संयोजन क स्पेशल असिस्टेंट मोहम्मद डब्ल्यू यूसुफ़ भारत के एनएसए डोभाल के सीधे संपर्क में रहलन.\nLast Updated: February 26, 2021, 3:38 PM IST\nभारत-पाकिस्तान सीमा पर पूरी तरह शांति बहाली कायम करे खातिर आखिरकार दूनों देसन के बीच अब रजामंदी हो गइल बा. एलओसी पर संघर्ष विराम के कुल शर्तन क सख्ती से पालन करे खातिर सहमति जतावल गइल बा. दूनों देशन के डीजीएमओ स्तर के अफसरन के बीच ए खातिर हॉटलाइन पर बात भइल. गुरुवार के भारत क रक्षामंत्रालय एकर जानकारी बकायदा बयान जारी क के देहलस, जेकरा मुताबिक 24-25 फरवरी से एलओसी पर दूनों तरफ से युद्धविराम क पूरी तरह से पालन किहल जाइ.\nमानल जा रहल बा कि ई समझौता में भारत क नेशनल सिक्योरिटी एडवाइज़र अजील डोभाल अहम भूमिका निभउले रहलन. सूत्रन के मुताबिक पाकिस्तान की ओर से राष्ट्रीय सुरक्षा डिवीज़न अउर रणनीतिक नीति संयोजन क स्पेशल असिस्टेंट मोहम्मद डब्ल्यू यूसुफ़ भारत के एनएसए डोभाल के सीधे संपर्क में रहलन. एकरा खातिर तीसरे देश में दूनों लोग आमने-सामने बइठ के बातचीत कइले रहलन. लेकिन इ मुलाकात बेहद गोपनीय रहल अउरी एकरा के बारे में भारत में केवल तीन-चार लोगन के जानकारी रहल, ओनमें गृह मंत्री अमित शाह, रक्षा मंत्री राजनाथ सिंह और विदेश मंत्री एस जयशंकर रहलन.\nमिलल जानकारी के मुताबिक भारतीय सेना क डीजीएमओ लेफ्टिनेंट जनरल परमजीत संघा अउर पाकिस्तानी डीजीएमओ मेंज़र जनरल नुमान जकरिया के बीच 22 फरवरी के हॉटलाइन पर बातचीत भयल रहल. ई बातचीत बिल्कुल सौहार्दपूर्ण वातावरण में स्पष्ट रूप से भयल, अउर एसओसी के साथ-साथ सबही इलाकन की स्थित क समीक्षा किहल गइल. हालांकि अइसन न हौ कि पहली बार दूनों देसन के बीच सहमति बनल बा. सन 2018 में अइसहीं एक समझौता पर बड़े अफ़सरन क दस्तखत भइल रहल, जेकरा मुताबित दूनों देश वादा कइले रहलन कि सन 2003 में भइल संघर्ष विराम समझौते क पालन करल जाई. सन 2003 में भइल समझौता में एलओसी पर फायरिंग और गोलाबारी करले क मनाही रहल. लेकिन दुर्भाग्यवश दूनों तरफ से सीज़फ़ायर क एतना उल्लंघन भइल कि हालात युद्ध जइसन हो गइल. भारत क लगातार आरोप हौ कि पाकिस्तान चाह ता कि गोलीबारी के आड में भारतीय सीमा में आतंकियन क घुसपैठ करावल जा सके. हालांकि भारत गोली चलावे क पहल कबहुं न करले हौ लेकिन जवाबी कार्रवाई में गोलाबारी करब मजबूरी हौ.\nदूनों सेना की तरफ़ से स्मॉल आर्म्स फ़ायरिंग से लेके मोर्टार, रॉकेट, तोप अउर एंटी टैंक गाइडेड मिसाइल तक इस्तेमाल हो चुकल बा. भारतीय सेना क आंकड़ा बतावता कि साल 2018 में पाकिस्तान की ओर से एलओसी पर 1629 बार युद्ध विराम क उल्लंघन भयल लेकिन साल 2019 में इ आंकड़ा बढ़ि के 3168 हो गइल. सन 2020 में त पाकिस्तान 4645 बार फायरिंग क के समझौता तोडलस. एतने ना, मौजूदा साल 2021 में यानि 1 जनवरी से ले के 25 फरवरी तक पाकिस्तान 590 बार सीज़फायर तोड़ले बा. जाहिर हौ कि बेवजह फ़ायरिंग से दूनों ओरी तमाम सैनिकन क जान जाएला अउर सीमावर्ती गांवन के निर्दोष लोगन के जानमाव क नुकलान होला. अगर समझौता पर कायदे से अमल होई त इ नुकसान से बचल जा सकेला. रक्षामंत्रालय के अनुसार दूनो सेना के डीजीएमओ स्तर के बातचीत में इ दोहराइल गइल बा कि कउनो कारनवश अगर बीच में गलतफहमी भइल, कउनों विवाद भइल, त ओकरा के मिल बइठ के फ़्लैग मीटिंग में या हॉट लाइन पर सुलझावल जाइ. जानकार मानेलां कि दूनों देसन के बीच में बेहतर संबंध बनावे खातिर अगले कुछ महीनन में जउन ठोस कदम उठावल जाई, ओकर ई बानगी भर हौ.\nराष्ट्रीय सुरक्षा योजनाकारन के मुताबिक पिछले एक महीना में कुछ बदलाव अइसन भइलन, जेकरा से संकेत मिला ता कि आपसी संबंध में सुधार के खबर जल्द देखे के मिली. पहिला संकेत2फरवरी के पाकिस्तान सेना प्रमुख बाजवा से मिलल, जेहमें ऊ इस्लामाबाद की प्रतिबद्धता अउर सब दिसावन में शांति खातिर हाथ बढ़ाने क बात कहले रहलन. जबकि बालाकोट हवाई हमले के बादे से बाजवा भारत के खिलाफ कड़ा तेवर अख्तियार कइले रहलन. एकरा3दिन दिन बादे दूसर संकेत इस्लामाबाद से5फरवरी के जारी बयान से मिलल, जउन पहिले के बयान से असमान्य रहल.5फरवरी के पाकिस्तान कश्मीर सॉलिडेरिटी के रूप में मनावेला. पिछले हफ्ता प्रधानमंत्री नरेन्द्र मोदी कोविड 19 महामारी पर सार्क बैठक बुलउले रहलन. ए बैठक में पाकिस्तान के स्वास्थ्य विभाग के स्पेशल असिस्टेंट फैसल सुल्तान के जुबान से केवल कोरोना संकट क बात निकलल, जबकि एकरा से पहिले मार्च 2020 में सार्क बैठक में फ़ैसल भारत के खिलाफ खूब जहर उगलले रहलन अउर कश्मीर मुद्दा पर दुनिया क ध्यान अपनी ओर खींचे के कोशिस कइले रहलन. अउर ताजा संकेत भारत की ओर से मिलल, जब पाक पीएम इमरान खान के स्पेशल क्राफ्ट के लक्षद्वीप द्वीप समूह के ऊपर सै उडे क इजाज़त दिहल गइल. इमरान क विमान श्रीलंका जात रहल. जबकि एकरा विपरित पाकिस्तान अइसन ना करले रहल. सितंबर 2019 में जब भारतीय राष्ट्रपति रामनाथ कोविंद क जहाज यूरोप जात रहल, तब पाकिस्तान अपने हवाईक्षेत्र के इस्तेमाल क अनुमति नाहीं देहले रहल. एकरे अलावा पीएम मोदी जब अमेरिका अउर सउदी की यात्रा पर गइल रहलन, तबो पाकिस्तान अपने हवाईक्षेत्र के इस्तेमाल क इजाजत देवे से साफ इनकार कइले रहल.\nलेकिन एह बात से इनकार ना किहल जा सकेला कि एकरा पीछे भारत क अदम्य साहसो बा, जउन एलएसी पर चीन के साथ देखउले हौ. चीन के साथ पिछले नौ महीना से चलल टकराव के बाद डिसइंगेजमेंट समझौता भइल. ई शंका रहल कि जब भारत क सेना चीन के साथ सीमा विवाद में फंसल रही, ओ समय पाकिस्तान भी बार्डर पर बदमाशी कइ सकेला. लेकिन अइसन ना भइल. पाकिस्तान की तरफ से अइसन कउनों कार्रवाई ना भयल. यानि पाकिस्तान इ बूझ ता कि जब भारत चीन जइसे जबर देस के आंख देखा के जवाब दे सकेला अउर ड्रैगन के पीछे भागे के मजबूर कई सकेला, त ओकरा के सामने पाकिस्तान क का बिसात हौ. यानि इ माना जा सकेला कि भविष्य में भारत-पाक सीमा पर तनाव अब अउरी घटी, बढ़ी ना. अब एलओसी पर एलएसी के तरह बदलाव क बयार बही. देश बदल रहल बा, भारत बदल रहल बा. (लेखक करुणेश त्रिपाठी वरिष्ठ पत्रकार हैं.)


अब मुंबई में देखल जाई सुशील सिंह के ‘फौलाद’ – Anjoria\nभोजपुरी सिनेमा के दबंग स्टार सुशील सिंह के फिल्म ‘फौलाद’ बिहार में सुपर डुपर हिट होखला का बाद मुंबई में एगारह नवम्बर से रिलीज होखे जात बा. हालही में सुशील सिंह के एगो अउरी फिल्म उत्तर प्रदेश में प्रदर्शित भइल बा, ‘केहू हमसे जीत ना पाई’. सुशील सिंह एहमें एगो फारेस्ट ऑफिसर के भूमिका में बाड़े जे देश के दुश्मनन के मुंहतोड़ जवाब देबे में आपन पूरा पूरा परिवार गवाँ देत बा बाकिर हार नइखे मानत. एहमें कमाल के एक्शन कइले बाड़न सुशील सिंह.\nबिहार में फिल्म ‘फौलाद’ के दर्शक सुशील सिंह का भूमिका पर खूब ताली बजावत बाड़े. उनकर दबंगई देखत उनुका के भोजपुरी सिनेमा के दबंग स्टार कहल जात बा, सुशील सिंह छोटको परदा पर आपन जलवा देखा चुकल बाड़न. आ अब हिन्दीओ फिलिम में नायक बन के सामने आवे वाला बाड़न. फिलिमन में खलनायक होखला का बावजूद अक्सर ऊ हर फ्रेम में बाकी कलाकारन पर बीस साबित होलें.


ये बीबीसी लंदन है अब “था” हो गइल – Anjoria\nफरवरी 1, 2011 बीबीसी, भाषायी पत्रकारिता, हिन्दी\n– मुकेश यादव\n‘ये बीबीसी लंदन है’ के आवाज जब साझ के साढे सात बजे रेडियो पर गुजेला, त लगभग2करोङ हिन्दुस्तानी रेडियो से चिपक के बइठ जालन, काहे से कि समय होला कार्यक्रम “दिनभर के”. बाकिर अब रेडियो पर ई आवाज हमेशा हमेशा खातिर बन्द होखे जा रहल बा. अपना खास भाषा शैली का चलते दुनिया भर में लोकप्रिय बीबीसी हिन्दी सेवा के पहिला प्रसारण 11 मई 1940 के शुरु भईल रहे जवना दिने विस्टन चर्चिल ब्रिटेन के प्रधानमंत्री बनल रहले,\nओह समय बीबीसी हिन्दुस्तानी सर्विस के नाम से शुरु भइल एह प्रसारण के खास मकसद रहे दुसरका विश्वयुद्ध का समय भारतीय उपमहाद्वीप के ब्रितानी सैनिकन के समाचार पहुँचावल. भारत के बँटवारा का बाद बीबीसी हिन्दूस्तानी सर्विसो के विभाजन हो गइल, हिन्दी आ उर्दू सेवा में. 60 साल के लमहर इतिहास मे बीबीसी से जुड़े वाला खास नाम में जुल्फिकार बुखारी, बलराज साहनी, जार्ज आँरवेल, पुरुषोत्तम लाल पहवा, आले हसन, हरीश चन्द्र खन्ना, अउरी रत्नाकार भारतीय प्रसारकन के नाम शामिल बा. 1950 का दशक मे बीबीसी हिन्दी सेवा से जुड़ल इंदर कुमार गुजराल बाद में देश के प्रधानमंत्री बनलन.\nबीबीसी हिन्दी सेवा के विश्वसनियता आ अलग भाषा शैली एकरा के दुसरका चैनलन से अलग बनावेले. जवन खबर एक बार बीबीसी पर प्रसारित हो जाले ओपर सत्यता के जइसे कि मोहर लग जाले. लोग खबर पर आंख मूद के विश्वास कर लेले. बाकिर जब ई खबर आइल कि बीबीसी वर्ल्ड सर्विस पइसा ना होखला का चलते बन्द कइल जा रहल बा त सभे श्रोता ठकुआ गइल बाड़े. बुझाते नइखे कि एह बात पर कइसे विश्वास कइल जाव.\nबीबीसी हिन्दी के चलावे खातिर पइसा दिहल अब ब्रितानी सरकार बन्द कर दिहले बिया. बीबीसी वर्ल्ड सर्विस के प्रमुख पीटर हाँराँक्स कहले बाङे कि सरकारी फ़ंडिँग मे 16 फ़ीसदी के कटौती के कारण भारी मन से ई फैसला लिहल जा रहल बा.\nवइसे बीबीसी हिन्दी सेवा कवनो परिचय के मोहताज नइखे. एक बेर लालू प्रसाद यादव ब्रिटेन के यात्रा से वापस अइले त अपना सर्मथकन से कहले कि ऊ बीबीसी लंदन के कार्यालयो गइल रहले ह. फेर का रहे, सर्मथकन के खुशी दुगुना हो गइल. केहू ना पूछल कि ई बीबीसी का ह ? बीबीसी के लोकप्रियता के अंदाज एही वाकया से लगावल जा सकेला कि चाहे ऊ इंदिरा गांधी के हत्या के समाचार होखे भा कवनो बड़ खबर. अगर कबर बीबीसी से आइल बा त साँचे होई. बीबीसी विश्वसनियता के एह कसौटी पर हमेशा खरा उतरल बा. इतिहास बने जा रहल बीबीसी हिन्दी सेवा के कबो भुलाइल ना जा सके. बीबीसी हिन्दी के प्रमुख के रुप मे काम कर चुकल अचला शर्मा के एगो प्रतिक्रिया ध्यान खींचे वाला रहे कि, “ई खाली एगो संस्था के मौत ना ह. अगर भारत शहर मे बसेला त एह सेवा के बन्द भइला से केहु के दुख ना होईत. लेकिन भारत त गाँवन मे बसेला जहवाँ आजुवो लोग बीबीसी सुनेला.”\nबीबीसी हिन्दी सेवा के बन्द होखल एगो संकेत बा कि भाषायी पत्रकारिता के तरह गँवे गँवे दम तोड़ रहल बा. अगर कहीं कि बड़ बड़ जने दहाइल जासु गदहा पुछस कतना पानी त उहे हालत बा भोजपुरी पत्रकारिता के जवन अबही ठीक से जनमलो नइखे. पता ना आवे वाला दिन में भोजपुरी पत्रकारिता के सोगहग रुप देखे के मिली कि ना. हम त बीबीसी के हिन्दी सेवा के बन्द होखला के गम मनावत बानी बाकिर खुशी एह बात के बा कि बीबीसी हिन्दी के मोबाइल आ वेब पर मौजूदगी बनल रही.\nमुकेश यादव रुङकी से सिवील इंजिनीयरिँग मे प्रथम वर्ष पाँलिटेक्निक के छात्र हउवे आ भोजपुरी खोज नाम के एगो वेबसेवा चलावेले. उम्र-19 वर्ष\nएकता यात्रा के रोकल गलत भइल\nबंद होखे ई अश्लील विज्ञापन !


जादू-टोना के आरोप में2महिला के पीट-पीट के हत्या, लाश बरामद\nबिहार में जादू-टोना करे के आरोप में दु महिला के लाठी-डंडा से मार-पीट के मुआ दिहल गईल। ओकरा बाद गांव के लोग दुनों लाश के पथरी पहाड़ी के भीरी गाड़ देले। मरेवाला परिवार के ओर से ए मामला में केस दर्ज करवला के बाद पुलिस लाश के बरामद क लेलस अवुरी आरोपी के खिलाफ कार्रवाई के तैयारी में जुट गईल।\nघटना के बारे में मिलल जानकारी के मुताबिक, मुंगेर जिला के लड़ैयाटाड़ थाना क्षेत्र के सवैया गोपालीचक गांव में दु बुजुर्ग महिला के गांव के 8 लोग डायन बता के लाठी-डंडा से पीट-पीट के जान ले लिहले। मरेवाली महिला सवैया गांव निवासी स्व. गाजो मांझी के पत्नी प्रमिला देवी (65 साल) अवुरी स्व. वैशाखी मांझी के पत्नी कपूरवा देवी(70 साल) रहली। घटना रविवार 24 फरवरी के बतावल जाता।\nमरेवाली महिला के परिवार मुंशी मांझी बतवले कि गांव के करीब 8 लोग उनुका महतारी आ एगो दोसर महिला के डायन बता के घर से खींच के पीट-पीट के मुआ देले। ओकरा बाद लाश के पथरी पहाड़ी के भीरी ले जाके गाड़ देले। संगही धमकी देले कि मामला के शिकायत थाना में कईला प जान से मार दिहल जाई।\nबतावल जाता कि गांव के साधु मांझी के बेटा मनीष (30 साल) पछिला 15 दिन से बेमार चलत रहले। जेकर इलाज के दौरान 24 फरवरी के मौत हो गईल।\nए मामला में मनीष के महतारी नीरू के कहनाम रहे कि उनुकर बेटा (मनीष) प जादू टोना कईल रहे। जवना से ओकरा समूचा शरीर में जलन होखत रहे।\nबतावल जाता कि जलन के शिकायत के संगही मनीष के शरीर से चमड़ी झुलस के गिरे लागल रहे। परिवार के लोग जब मनीष के डॉक्टर से देखवले त डॉक्टर के बेमारी समझ में ना आईल। जेकरा बाद मनीष के परिवार शक के आधार प दुनों बुजुर्ग महिला प्रमिला देवी अवुरी कपूरवा देवी के डायन बता के पीट-पीट के हत्या क देले।\nए मामला में परिवार के ओर से केस दर्ज करवला के बाद पुलिस दुनों लाश के शुक्रवार के बरामद क लेलस अवुरी आरोपी के खिलाफ कार्रवाई करत पांच लोग के गिरफ्तार क पूछताछ करतिया।\nFirst Update: 01 March, 2019 02:23 PM


बलिया क्षेत्रीय ग्रामीण बैंक के वेबसाइट हैक – टटका खबर\nबलिया क्षेत्रीय ग्रामीण बैंक के वेबसाइट हैक\nअपना के पाकिस्तानी साइबर वैरियर कहे वाला कवनो आदमी भा समूह बलिय क्षेत्रीय ग्रामीण बैंक के वेबसाइट हैक करत चेतावनी दिहले बा कि “हिन्दुस्तानियन, बचा सकऽ त बचा लऽ अपना बैंक साइटन के. काहे कि अब हमनी का निशाना पर बावे तोहार सगरी बैंक”. इहो लिखले बा कि ई त बस ट्रेलर हऽ पूरा सिनेमा जल्दिये सामने आवे वाला बा.\nसुबह सबेरे ई खबर सबले पहिले टटका खबर पर प्रकाशित भइल रहे. अबही के पोजीशन ई बा कि सर्वर से हैकिंग पन्ना हटा दिहल गइल बा आ बस एगो संदेश बा कि “Ballia Etawah Gramin Bank Website will be available soon…. ” वेबसाइट के कतना नुकसान चहुँपल बा ई बैंके वाला बता सकेले. बलिया क्षेत्रीय ग्रामीण बैंक के एह वेबसाइट पर कवनो संवेदनशील जानकारी ना होखे के बात बैंक अधिकारी कहत बाड़े. उनकर कहना बा कि एकरा पर बैंक के कुछ सामान्य जानकारी रहे आ पिछला दिने एकर इस्तेमाल रिक्रूटमेंट के आवेदन खातिर कइल गइल रहे. आवेदन सुरक्षित होखे के बातो ऊ लोग कहत बाड़े.\nबैंक के ई वेबसाइट साधारण शेयर्ड सर्वर पर रहे जवना पर करीब पाँच सौ अउरी वेबसाइट रहे. जबकि बैंक के आपन वेबसाइट कवनो डेडिकेटेड सर्वर पर राखल चाहत रहे.


Eat green gram and wheat and enjoy the taste Bhojpuri Bhojpuri Special: खाईं होरहा-उमि, पिहीं कचरस आ लीहीं सवाद\nBhojpuri Special: खाईं होरहा-उमि, पिहीं कचरस आ लीहीं सवाद\nमाघ में अइसन जाड़ परत रहल हा कि ओकरा बारे में जब भी चर्चा होई त कहाई, माघ में ठार चुअता. माघ के अइसन महीना होला, जब खेत में ठाढ़ गहूं, बूंट, मटर, लेतरी आदि फसल के दाना के दूध धीरे-धीरे काड़ा होखल शुरू हो जाला.\nLast Updated: March 9, 2021, 2:42 PM IST\nमाघ के जाड़ा काताना कठोर होत रहल हा, एकरा के एही से समझे के चाहीं कि पहिले लोग माघ के जाड़ के ठार कहत रहल हा. माघ में अइसन जाड़ परत रहल हा कि ओकरा बारे में जब भी चर्चा होई त कहाई, माघ में ठार चुअता. माघ के अइसन महीना होला, जब खेत में ठाढ़ गहूं, बूंट, मटर, लेतरी आदि फसल के दाना के दूध धीरे-धीरे काड़ा होखल शुरू हो जाला. खाली गहूंए अइसन फसल ह, जवना के बालि से दाना निकालि के कांचे ना खाइल जाला. बाकिर बूंट के कचरी होखे भा मटर, लेतरी के छेमी, ओकरा गोटाइल दाना के कांचहूं खाइल जाला. पुरनिया लोग बतावत रहले हा कि सइ-दु सइ साल पहिले जब भोजपुरी इलाका में गरीबी रहे त कतना परिवार के दिन कचरस संगे आगि में भूंजल छेमिए आ कचरिए पर कटि जात रहे.\nआगि में कचरी आ छेमी के भूंजला के बाद जवन आइटम तेयार होला, ओकरा के भोजपुरी समाज होरहा कहे ला. आंच में भूनल कचरि आ छेमि के तातले निकालि के खइला पर कइसन सवाद मिलेला, उहे जानेला, जेकरा ई मोका मिलल बा. सिलवटि पर नून-मरीचा आ हरियर लहसुन के पीसि के ओकरा संगे ई होरहा के खाके कचरस पियला के बाद जवन आऩंद भोजपुरिया समाज उठावेला, ओकर तोख कमे मिली.\nहोरहा के भोजपुरिया सवाद में का अहमियत होला, एकरा के एही से समझे के चाहीं के एकरा के लेके लोकगीत भी बनल बा त कहाउत भी. ई होरहा के महत्वे ह कि जब भोजपुरिया नायक आपाना नायिका के सौंदर्य पर मरि मिटेला त ओकरा मुंह से अनायासे निकली जाला,\nगोरिया तू त जान मारेलू\nतू त होरहा के चाना लागेलू..\nसहर के नायिका आपाना ब्वॉय फ्रेंड संगे जब महंगा होटल, रेस्तरां या माल में जाली त उनुका सामने पिज्जा आ कोल्ड ड्रिंक के डिमांड करेली. सहरी नायक जब डेट पर जाला त ओकरा रेस्टोरेंट आ माल लउकेला. लेकिन भोजपुरिया मनई के प्यार आंखही आंख परवान चढ़ेला, कबो मोका लागल त मुड़ल-तुड़ल कवनो चिट्ठी चोरी-चुपे दिया गइल. अइसना में भोजपुरिया नायिका अगर आपना प्रेमी से अगर ई मांग ना करिहें त का करिहें,\nराजा, होरहा खिया दिहित चनवा के\nभोजपुरी इलाका में ई धोबी गीत बहुते मसहूर बा. धोबी समाज के लोग पूरा लय में ई गीत सुनावेला. कम लोग जानत होई कि पेट पूजा के ठेठ लोकरंगी चिखना होरहा से ही होली शब्द निकलल बा. होरहा के संस्कृत में होला कहल जाला. होला शब्द संस्कृत के होलक के एगो रूप ह, जवना के माने होला मटर, बूट यानी चाना के छेमी-कचरी के भूंजल रूप. संस्कृत में बूंट के हरियर दाना जवना के भोजपुरी में कचरीयो कहल जाला, ओकरा खातिर भी होला शब्द के प्रयोग भइल बा. एही होरहा यानी होला से बनल बा शब्द होली. यानी होला मनावे वाला तेवहार. जरत होलिका में बूंट, गहूं आदि के छेमी-फरी के भूने के चलन पूरा देस में एक जइसन बा. होली के तेवहार के पीछे चाहे जवन पौराणिक कथा-कहानी होखे, बाकिर ई साफ बा कि होली खेती-किसानी के तेवहार ह. एह में फसल के पहिलका दाना के आगि देवता के चढ़ावे आ भूंजल दाना के भगवान के प्रसाद मानि के खाए के तेवहार ह. ओकरा बुनियादे पर टिकल बा होरहा के चलन आ सवाद.\nजइसे-जइसे उदारीकरण आइल, गांव के पारंपरिक बाजार में आधुनिकता आ विकास के नाम पर पिज्जा, मैगी आ पास्ता भी चहुंपि गइल. बाकिर हजारों हजार साल से मानव के जीन में शामिल ठेठ गंवई सवाद से भोजपुरिया समाज पीछा ना छोड़ा पइले बा. इहे वजह बा कि माघ में जइसहीं खेतन में ठाढ़ फसल के दाना गोटाइल सुरू हो जाला, सीवान होखे चाहे बगइचा, चाहे टिबुल यानी ट्यूबवेल, उहां पतझड़ के पतई के जुटा के ओह में माचिस के तीली जरा दियाले. ओह के आंच में भुंजाए लागेला मटर के छेमी, बूंट के कचरी आ ओकर सोन्ह गन्ह सरेह में गंउजि जाले. एह गन्ह में अइसन आकर्षण होला कि लोग ओने खिंचात चलि जाला आ ओकर सवाद लेबे लागेला. कुछु लोग त पूरा तेयारी से सरेहि में पहुंचेला. उनुका संगे माचिस त होखबे करेले, घर के सिलवटि पर पीसल हरियर मरीचा आ लहसुन में मिलावल नून के पुड़िया भी होला. एह के संगे होरहा के सवाद अजबे होला.\nहोरहा के चरचा होखे आ उमि के बात ना होखे त गहूं रानी से बेइमानिये होई.\nगहूं के गोटात बालि के होरहे नियर आगि में भूंजल जाला. बाद में ओकरा के मिसि के भूंजल दाना के अलगा कइल जाला. ओकरा के साफ कई के केहू नून संगे खाला त केहू घीव आ गुर मिला के खाला.\nहोरहा भले कतनो सवदगर होत होखे, बाकिर ओकरा खातिर सावधान रहे के परेला, ना त उहां से निकलल कवनो लुत्ती नुकसानो पहुंचा सकेले.\nभोजपुरी समाज में होरहा के लेके एगो कहाउतो बा,\nहम आपाना छान्हि पर होरहा फूंकीं, ताहार का?\nयानी हम आपाना छान्हि पर आगि लगावतानी त ताहार का जाता.\nहोरहा के लेके एगो आउर कहाउत बा,\nपूत के पांव पलने में चिन्हा जाला कि ई कवना खेत के होरहा होइहें.\nकरीब दू दसक पहिले के बात ह, ओह घरि गांवां-गाईं उखि बोआत रहे त होरहा खइला के बाद उखि के कचरसो पियला के चालान रहे. अब एह में कमी आ गइल बा.\nउमि होखे भा कि होरहा, ओकरा सवाद में एगो चीजु समान बा..दूनों में मिठास होला, जवना के आधार होला सोन्हापन.\nत आईँ गांवें चली जां, आ उमि आउर होरहा के सवाद लिहल जाउ... (लेखक उमेश चतुर्वेदी वरिष्ठ पत्रकार हैं.)


जागल देस / जगावल देस – Anjoria\nदेश आ समाज राजनीति रामझरोखा से सरोकार\nJan 18, 2013 अशोक द्विवेदी, रामझरोखा से\nअइसे त देस जगले रहेला बकि जगलो में सूलत लेखा लागेला. एक से एक बड़, भयानक आ अमानवी दुर्घटना-घटना घटत रहेला आ ओकरा दिल-दिमाग प चिचिरी ना खींचि पावेला. अइसना में देस के सूतल, निनियाइल आ महँटियावत “सिस्टम” बस खाना पूर्ति करत रहेला. एह तरह से देस जागल रहेला.\nकुछ दिन पहिले देस के राजधानी में एगो चलती बस में एगो लइकी का साथ सामूहिक बलात्कार आ दरिंदगी के खेल घंटन होत रहे आ ई समाज, राज आ ओकर सिस्टम अइसने खाना-पूर्ति करत रहे. असुरक्षा आ पुलिसया रंग-ढंग से आजिज लोग सड़क पर आ गइल. आ का गइल बढ़िआइ गइल. सूतल नेता जाग गइलन सऽ, हजारन हजार लोगन के, अपना घर का छरदेवाल ले चहुँपत देखि के सरकारो जाग गइल. अंगरेजी राज वाला पुलिसिया दमन से बात बनहीं के ना रहे, से ना बनल. आखिरकार आवे वाला खतरा भाँपि के प्रधानमंत्री आ उनकर मंत्रीमंडलो के जागे के परल. एही बीच एगो झपकी आ गइल त रेल किराया बढ़ि गइल.\nएघरि पड़ोसियन से मेल मोहब्बत बढ़ावे के चलन बा. हमरो देस एह मामिला में आगा बा. बिना एह सच्चाई के जनले-बुझले कि खतरनाक आ लथेर पड़ोसी कबो बाज ना आई. ओहू में अइसन पड़ोसी जवना के “नीयते” खराब बा. दूध के जरल, माठा के फूंकि के पियेला बाकिर हमहन के देस पड़ोसी के सइ-सइ घात के भुला गइल. सरकार वीजा देबे लागल. अपना घर-अँगना ओके बोला के क्रिकेट आ हॉकी खेले लागल. अउर ना त अउर नाचहूँ-गावे लागल. केहू के बरिजला-धिरवला के असर ना त सरकार पर पड़ल, ना ओह चैनलन पर पड़ल, जवन कलाकार-संगीतकार का नाँव परं मजमा लगा के माल काटत रहलन स.\nपाकिस्तान जइसन मुलुक आतंकवादियन के पनाहगार मानल जाला. ऊ भारत जइसन अनुपम-विचित्र धरम-संस्कृतियन के ढुलमुल लोकतंत्र वाला देस के बाँटही-बिलवावे में आपन पूरा जोर लगावे के मीका ताड़त रहेला. ऊ करगिल लेखा, फेर एहू बेर घुसपैठ करावे लागल. सीमा पर “सीज फायर” तूरि के फेर एहू बेर घात लगा के दू गो जवानन के मुआ दिहलस. जुनून, बर्बरता में मुवल शरीर के दुर्दसा कइलस. मूड़ियो काटि के ले गइल. लड़ाई-झगड़ा आम बात बा, बाकि अइसन छल, अइसन हैवानियत?\nतमाम राजनीतिक बयानबाजी से लागल कि सरकार जागल बिया, लोग जागल बा, मीडिया जागल बा, न्यायालय जागल बा. बाकिर एगो सवाल ई उठल कि देस के संवेदना जागल कि ना? बयान दे के पल्ला झारल, कर्तव्य के इतिश्री समझ लिहल होई. देस के आधी आबादी औरतन के बा आ लइकिन-मेहरारूवन पर अत्याचार-बलात्कार बदस्तूर जारी बा. अइसहीं देस के सीमा पर जान लड़ावे वाला — आ आतंकवाद आ नक्सलवारदात में मारल जाएवाला — जवानन का दिसाईं संवेदना, सम्मान आ अभिमान के मुद्दा बा. जवान के मौत भइला का बाद, बिना मूड़ी के ओकर शव जब गाँव पहुँचल त ओकर घर त घर, पूरा गाँव-जवार हिलि गइल. सेना के जवान ओकर किरिया-कर्म में हाजिर हो के, सम्मान आ ढाढस दे के चल गइलन. ओघरी ओकरा परिवार के ढाढस, भरोसा आ सम्मान देबे ला प्रदेस भा देस के कवनो बड़हन मंत्री, नेता भा सरकारी नुमाइंदा ना पहुँचल त शहीद हेमराज के मेहरारू, महतारी़ आ गाँव अनशन पर बइठि गइल. दू दिन बाद एगो मंत्री के बयान आइल कि ऊ त देस खातिर मुवल बा, त एम्में भूख हड़ताल कइला के कवन जरूरत? शहीद परिवार अउर दुखी आ अपमानित महसूस कइलस.\nदेर आयद, दुरुस्त आयद! आखिरकार जनदबाव में नेतो जगलन स, सरकारो जग्गल. यूपी के मुख्यमंत्री जी अइलन, विपक्षी नेतो अइलन त पाछा ले केन्द्रो सरकार के मंत्री अइलन, चेक वगैरह दिहल लोग. अब सेना परमुख जनरल विक्रमो सिंह आवे वाला बाड़न. माने देस जागि गइल.\nहमरा बस अतने समुझ में आइल कि ई जागल देस तब्बे बनी जब एके जगावल जाई. जगावत रहे के काम राउर बा, हमार बा, लिखे-पढ़े वाला लोगन के बा. सभ मिलि के जागत आ जगावत रहो! त जगला आ जगवला के महातम बढ़ि जाई.\nडा॰ अशोक द्विवेदी भोजपुरी के, आ हिन्दिओ के, जानल मानल साहित्यकार हईं. इहाँ के लिखल अनेके किताब प्रकाशित भइल बाड़ी सँ. इहाँ के संपादन में प्रकाशित होखे वाली पत्रिका “पाती” के भोजपुरी दिसा बोध के पत्रिका कहल जाला आ ओहमें प्रकाशित होखल हर साहित्यकार के सपना होला. अँजोरिया अपना के सौभाग्यशाली मानेले कि ओकरा अइसन साहित्यकार के आशिर्वाद हमेशा से मिलत आइल बा आ आगहू मिलत रहे के पूरा भरोसा बा.\nडा॰ अशोक द्विवेदी से संपर्क ला 08004375093 पर फोन कर सकीलें.\nभोजपुरी में सामयिक निंबध, ब्लॉग वगैरह के कमी दूर करे ला अँजोरिया के लगातार निहोरा पर उहाँके नियमित रूप से एह स्तंभ “रामझरोखा” ला लिखे के वादा कइले बानी. मकसद बस एके बा कि भोजपुरी में हर तरह के रचना आवे के चाहीं.\nभोजपुरी भाषी हर साहित्यकार से अँजोरिया के निहोरा बा कि भोजपुरी में गीत-कविता-कहानी-उपन्यासे मत लिखीं कूछ सामयिक लेखो लिखत रहीं. हो सके त आपन आपन ब्लॉग भोजपुरी में लिखल शुरू कर दीं. कूछ ना त अँजोरिया पर प्रकाशित रचने सभ पर आपन टिप्पणी करत रहीं.\nबतकुच्चन  – ९४\nचिन्तन शिविर कांग्रेसी चिन्ता के स्वर दिहलसि\n3 thought on “जागल देस / जगावल देस”\nTushar Kant Upadhyay says:\nसामयिकी प्रभावपूर्ण बा ॥ एह देश के नेता लोग अपना माटी से एतना कट गइल बा की उनका जनता के हाहाकार सुने के समय नईखे, देश के बेटी के लूट रहल इज़्ज़त उनका खातिर कवानों मतलब नईखे रखत॥ उनके के जगावे के परी, जागला के नेतृत्व देबे खातिर लामबंद होखे के परी ॥ द्वेदी जी के साधुवाद\nसंपादक महोदयजी, अब हम स्पैम में आपन टिप्पनी गइले के काट निकाल ले ले बानी…अपनी टिप्पनी के हम कापी क ले तानी अउर अगर स्पैम में चलि जाता त तुरते ओके पेस्ट क के पोस्ट क देतानी…..इ हे आइडिया ठीक बा…स्पाम में जइहें त बार-बार..पोस्ट करबि….जय हिंद।।\nसमसामयिक बढ़िया आलेख खातिर सादर आभार।\nहमरी खेयाल से ना सरकार न मीडिया न जनता केहू जागल नइखे…हँ बस बात एतने बा की घटना-दुर्घटना कुछ समय खातिर ए लोगन के ओंघी में बाधा डालि देता..ना त सब केहू सुतले रही…केहू जागी ना……हमरी कहले के मतलब इ बा की देस हमेसा सुतले रही अउर समय-समय पर घटना-दुर्घटना घटट रहि बस ओही से कुछ समय खातिर ए देस की ओंघी में बाधा पड़ी।।…..सरकार, मीजिया, जनता आदि एइसन बा की ए लोगन की कान पर जूँ नइखे रेंगत…अगर भूला भटक के कवनो जूँ रेंगता त इ लोग अनुअइले में ओ के मसलि दे ता लोग…देस के भला तबले ना हो सकी…जबलेक इ खुदे ना जागी…जय हिंद।।


June 7, 2021 – Hum Bhojpuria\nHum BhojpuriaJune 7, 20212min5490\n“मत बांटs थोक के भाव पीएचडी के डिग्री “निबंध आज के शिक्षा विभाग के आईना देखा रहल बा। निबंध ” गांव में गूंजत न‌इखे ए हो रामा ” आपन संस्कृति सभ्यता छोड़ के गांव से लोगन के पलायन बता रहल बा, गांव में अब गवन‌ई गोल कहीं ल‌उकत न‌इखे। चूंकि च‌इत शुक्ल नवमीं के भगवान श्री राम के जन्म भ‌इल ह एसे निबंध ” श्री राम अवतार के रहस्य ” एह च‌इता अंक के सार्थकता सिद्ध क रहल बा। निबंध ” भारतीय सिनेमा में भगवान राम ” में भिन्न-भिन्न भाषा में श्री राम कथा प बनल फिल्मन के चर्चा करत कहल ग‌इल बा कि श्री राम कथा प भोजपुरी में एकहू फिल्म न‌इखे बनल,एह बात से हम सहमत न‌इखीं। सन् 1960 में भोजपुरी के पहिलका फिल्म रहल “गंगा म‌इया तोहे पियरी चढ़‌इबो “ओकरे बाद ” लागी नाहीं छूटे राम ” “बिदेसिया ” आ “सीता म‌इया ” एक के बाद एक बनल। सीता म‌इया के पटकथा भगवान श्री राम के कथानक प आधारित रहे, सीता के भूमिका में जय श्री गडकर आ श्री राम के भूमिका में आसिम कुमार के सफल अभिनय में देखल ग‌इल। ओकर एगो गीत के एक लाइन हमके इयाद आवता — सरजू के तीरे तीरे अवध नगरिया, जहां खेलें राम लखन दूनो भ‌इया।\nएने हर्ष-विषाद के अझुरहट में एतना बुरी तरह से फंसि गइल रहनीं हं ( अबहिंयों मन दोचिते बा …) कि आउर कवनो चीज़ का ओर धियान ना जात रहल हs ! आवरण पृष्ठ पर अपना चैता के पंच लाइन देखि के अच्छा लागत बा।\n‘भोजपुरी जंक्शन’ चइता विशेषांक में मेरे पत्र को आपने पाती स्तंभ में स्थान दिया, हृदय से बहुत-बहुत आभारी हूँ। यह अंक भी बहुत आकर्षक, मन भावन, पूर्ण रंग बिरंगी साज सज्जा से ओत-प्रोत है, सभी रचनाएं एक से बढ़कर एक अनमोल कोहिनूर हैं। सभी कलमकारों को हार्दिक बधाई। संपादक विभाग के सभी सुकर्मियों को बहुत बहुत हार्दिक शुभकामनाएं।\nआवरण चित्र के सङ्गे ‘हम काटब गेहूं, गोरी कटिहs तू मुस्की’ पढ़ के एगो उत्सुकता पहिलहीं पत्रिका के ले के मन में होखे लागल ह, कि कइसे हाली से पढ़ लिहल जाओ!\nआपन लोक संस्कृति के बचावे के भगीरथ प्रयास बा ई ‘ चइता विशेषांक‘\nभोजपुरी जंक्शन’ के ‘चइता विशेषांक’ देख के करेजा जुड़ा गइल। एगो भुला रहल विधा के विशेषांक बनाके फिर से स्थापित करने के भगीरथ प्रयास खाती श्री मनोज सिंह भावुक जी के जतना प्रशंसा कइल जाए ऊ थोरे होखी। एक से बढ़के एक चइता पढ़के मन अघा गइल। आपन लोक संस्कृति के बचावे खाती इहाँ के आपना हृदय से धन्यवाद देत बानी आ दिनोंदिन इहाँ के एह काम में खूब आगे बढ़े खाती ढेरे शुभकामना देतानी ।\nHum BhojpuriaJune 7, 20211min6750\nकेदार पाण्डेय से बाबा रामोदार दास आ फेर राहुल सांकृत्यायन कइसे बन गइलें राहुल बाबा\nHum BhojpuriaJune 7, 20211min5250\nजन्मतिथि- 09 अप्रैल 1893 | पुण्यतिथि- 14 अप्रैल 1963\nपहिला बार जब हम जननी कि राहुल बाबा भोजपुरियो में किताब लिखले बाड़न, उहो नाटक… उहो एगो-दुगो ना, आठ गो त विश्वासे ना भइल। राहुल बाबा माने महापंडित राहुल सांकृत्यायन।\nबात 1996 के ह। तब हम बिहार आर्ट थियेटर, कालिदास रंगालय, पटना में नाट्यकला डिप्लोमा के छात्र रहीं। चुकि लेखन में भी रुचि रहे त नाटक में शोध करे लगनी। स्पेशली भोजपुरी नाटक में, जवन दू साल बाद भोजपुरी अकादमी पटना के पत्रिका में एगो लमहर लेख ‘ भोजपुरी नाटक के संसार ‘ के रूप में छपल। ओही शोध के दौरान ई बात पता चलल आ पता का चलल… बिहाने भइला भोजपुरी साहित्य के पर्याय गुरुवर आचार्य पाण्डेय कपिल जी से राहुल बाबा के लिखल तीन गो नाटक मिलियो गइल पढ़े खातिर- नइकी दुनिया, जोंक आ मेहरारुन के दुर्दशा। ई तीनों नाटक भोजपुरी सम्मेलन पत्रिका में छप चुकल रहे।\nराहुल बाबा के भोजपुरी नाटक पर त बात करबे करब। पहिले उहाँ के भोजपुरी आ भोजपुरियापन पर बात करेम। उहाँ के घुमक्कड़ी स्वभाव आ हर भाषा के जाने-सीखे के ललक आ चाव पर बात करेम। साथ हीं इहो कि आखिर 09 अप्रैल 1893 ई। में आजमगढ़ के पन्दहा गांव में जनमल केदार पाण्डेय, केदार पाण्डेय से बाबा रामोदार दास आ रामोदार दास से राहुल सांकृत्यायन कइसे बन गइलें।\nबिहार के छपरा जिला में एकमा के पास एगो जगह बा परसागढ़। ‘परसागढ़’ पुरान संत प्रसादी बाबा के नाम पर बा। परसागढ़ के मठो बहुते प्राचीन हऽ। एही मठ में महापंडित राहुल सांकृत्यायन के नाम केदार पाण्डेय से ‘बाबा रामोदार दास’ धराइल। ई कइसे भाई ?\nएकमा के प्रोफ़ेसर राजगृह सिंह बतावेनी कि परसागढ़ मठ के महंथ बाबा लक्ष्मण दास महंथ चिंतित रहत रहनी, काहे कि युवा साधु रामोदार दास के मृत्यु हो चुकल रहे आ उनके नाम से मठ के जमीन-जायदाद रहे। युवा साधु के महंथी देत समय बाबू लोग (जमींदार, परसागढ़) नाखुश हो गइल रहे। मठ के जमीन-जायदाद पर बाबू लोग मुकदमा ठोक देले रहे। मठ के जमीन-जायदाद के सुरक्षा खातिर एगो अइसन युवक के तलाश रहे, जे तेज-तर्रार अउर महंथी के काबिल होखे।\nनयका मंदिर खातिर पत्थर खरीदे बाबा लक्ष्मण दास महंथ वाराणसी गइल रहनी। ओहिजा के महंथ के एगो छावनी रहे, जवना में संस्कृत के अध्यापन भी होत रहे। अचानके बाबा लक्ष्मण दास के धेयान एगो अइसन 19 वर्षीय युवक पऽ गइल जवन ओहिजा संस्कृत पढ़े आइल रहे अउर ओकरा साधु बने के मनो रहे। ऊ पंडित राजकुमार जी के माध्यम से आइल रहे। ओह युवक के नाव केदार पाण्डेय रहे अउर उ आजमगढ़ के पंदाहा के रहे वाला रहे। बाबा लक्ष्मण दास के संपर्क में आ के अउर पंडित राजकुमार के कहला पऽ केदार पाण्डेय छपरा परसागढ़ चले खातिर तइयार हो गइले। महंत जी केदार पाण्डेय के छपरा लेके अइनी आ2दिन रुक के तीसरा दिने एकमा होत परसागढ़ पहुंचनी। केदार पाण्डेय के मठ में ओही चबूतरा प बइठावल गइल, जवना चबूतरा पऽ रामोदार दास बइठत रहनी। एकादशी, 1912 के केदार पाण्डेय के नाम बदलके रामोदर दास कऽ दिहल गइल। शुभ मुहूर्त में वैदिक रीति से उनकर नामकरण संस्कार कइल गइल आ उनका से कहल गइल कि आज से रउरा रामोदार दास साधु हो गइनी। जमीन-जायदाद रउरे नाम से बा। ओकर देखभाल करे के होई अउर मुकदमा के सगरी कागजात रउरे देखे के होई।\nबाबा के महंथी करे के ना रहे। जमीन-जायदाद के लालच रहे ना। सब सुख-सुविधा के बावजूद ऊ उहां से भाग के दक्षिण चल गइलन आ मठ से संबंधित स्थानन के भ्रमण करे लगलन। महंथ लक्ष्मण दास के निहोरा पर ऊ 1913, 1914, 1917 अउर 1918 में परसागढ़ आवत रहलन अउर मुकदमा के देखभाल करत रहलन। देश के पूरा तीर्थ, मठ से जुड़ल स्थानन के घूमत रहलन। आगरा में जाके 1915 में आर्य समाजी हो गइलन। एक दिन महंथ जी के तार पढ़के ऊ सर्वे के काम से मठ के जमीन के देखभाल करे खातिर परसा आ गइलन। बाकिर महंथी स्वीकार ना कइलन आ महंथ लक्ष्मण दास के मर गइला के बाद मठ में आइल भी ना के बराबर हो गइल। प्रोफ़ेसर राजगृह सिंह बतावेनी कि ओकरा बाद परसागढ़ मठ से कमे नाता रहल उहाँ के बाकिर 1993 में जब कमला जी (बाबा के पत्नी) एकमा आइल रहली त कहत रहली कि बाबा इहाँ के लोगन के खूब ईयाद करीं।\nगोबर्द्धन पाण्डेय आ कुलवन्ती देवी के संतान राहुल बाबा के लालन-पालन आ पढ़ाई कन्नौल गांव के नाना राम शरण पाठक के देखरेख में 16 साल के उमिर तक चलल। नाना अवकाशभोगी पल्टनिहा रहलन, जेकरा देश-विदेश के घुमला के अनुभव से बाबा काफी प्रभावित रहस। 11 साल के उमिर में 8 साल के कन्या से बाबा के बिआह कऽ दीहल गइल। पुरान विचार के परिवार में घर-गृहस्थी संभाले खातिर एही तरे लोग शादी-बिआह कर देत रहे। बाबा का मन में समाज का प्रति विद्रोह जागल आ उ 16 साल के उमिर में घर बार छोड़ के बनारस भाग अइलन। इहां दयानंद हाई स्कूल में संस्कृत के शिक्षा लेत रहलन। एही बीच उनकर मुलाकात लक्ष्मण बाबा से हो गइल आ उ अपना साथे ले के परसागढ़ मठ चल अइलन।\n1921 में बिहार अइला के बाद गांधीजी के असहयोग आंदोलन के आकर्षण बढ़ल। कादो, गांधीजी के एकमा बोलावे के श्रेय बाबा के रहे। आन्दोलन में सक्रिय भइला के चलते उनका6महिना खातिर बक्सर जेल आ 1923 के आस-पास हजारीबाग सेंट्रल जेल में भी जाए के पड़ल। हजारीबाग सेंट्रल जेल में उ मार्क्सवाद से प्रभावित पुस्तक ‘बाइसवीं सदी’ लिखलन।\nबाबा 1927 में संस्कृत के अध्यापक होके लंका गइलन आ उहां 1928 में उनका ‘त्रिपिटिकाचार्य’ के उपाधि मिलल। भारत लौटला पर 1928 में काशी के पंडित लोग उनका के ‘महापंडित’ के उपाधि से सम्मानित कइल। 30 जुलाई 1930 में बाबा आर्य समाज आ कांग्रेस राजनीति के विचार त्याग के बौद्ध भिक्षु बन गइलन। एह उपलक्ष में उ आपन नाम बदल के ‘राहुल सांकृत्यायन’ रख लेहलन। बुद्धपुत्र ‘राहुल’ आ गोत्र ‘सांकृत्यायन’ मिल के राहुल सांकृत्यायन हो गइल। तब से दुनिया में इहे नाम प्रचलित भइल।\n1932 में बौद्धधर्म के प्रचार खातिर लंका से लंदन गइलन। यूरोप के यात्रा कके 1933 में लद्दाख लौट के हिमालय, तिब्बत आ मध्य एशिया के यात्रा कइलन। तिब्बत से कई सौ के संख्या में संस्कृत, पाली, प्राकृत आ अपभ्रंश के पाण्डुलिपि लेके अइलन जवन पटना संग्रहालय में सुरक्षित बा। 1937 में लेनिनग्राड (रूस) में प्राचीन भाषा-संस्थान के अध्यापक बन के गइलन आ संस्थान के सचिव एलेना (लोला) से गंधर्व विवाह कर लेलन। 1939 में लौट के भारत अइलन आ सहजानंद सरस्वती का किसान आंदोलन का साथे जुट गइलन। 1939 में छपरा जिला (आज सिवान जिला) के अमबारी में जमींदार के खिलाफ भारत के पहिलका किसान आंदोलन के नेतृत्व कइलन जवना खातिर उनका लाठी, भाला आ जेल सभ मिलल। एशिया, यूरोप के अनेक देश के बार-बार यात्रा कके अपना अनुभव के लाभ लोग के देत रहलन। 24 माह फेर रूस रह के 1949 में राहुल जी भारत लौटलन। 1942 का आस-पास अपना निजी सचिव ‘कमला जी’ के धर्मपत्नी का रूप में स्वीकार कइलन।\nराहुल बाबा 1948 में अखिल भारतीय भोजपुरी साहित्य सम्मेलन के सभापतित्व कइलन आ लमहर लिखित भाषण दिहलन जे भोजपुरी के धरोहर बा। साथ हीं उ आठ गो नाटक भोजपुरी में लिखलन जवन 1942 ई। में छपल।\nनइकी दुनिया– आजादी के बाद कइसन होई हमनी के दुनिया एह पर फोकस बा।\nजोंक– मिल के मालिक, जमींदारन, साहूकारन आ अन्य समर्थ लोग कइसे कमजोर आ गरीब लोग के जोंक बन के चूसता, एही पर फोकस बा।\nमेहरारुन के दुरदसा- नामे से साफ़ बा कि औरतन के शोषण के खिलाफ आवाज उठावत बा ई नाटक।\nई हमार लड़ाई– जर्मनी के खिलाफ जनता के लड़े खातिर प्रेरित करे वाला नाटक।\nजपनिया राछछ- जापान द्वारा कोरिया आ चीन पर अत्याचार केंद्र में बा। जापान में बढ़त वेश्यावृत्ति पर भी फोकस बा।\nजरमनवा के हार निहिचय– हिटलर के प्रति आक्रोश बा। ओकरा हार के कामना बा।\nदेस रच्छक– जापान द्वारा बमबाजी से त्रस्त वर्मावासियन के आजाद हिंद फौजियन द्वारा सेवा टहल के प्रशंसा कइल गइल बाटे एह नाटक में।\nढुनमुन नेता- कॉग्रेसी नेता के दोहरा चरित्र के उजागर करत बा इ नाटक। जमींदारी प्रथा स्क्रिप्ट के आधार बा।\nदुर्भाग्यवश उनकर लिखल खाली तीन गो नाटक (मेहरारूअन के दुरदसा, नइकी दुनिया आ जोंक) उपलब्ध बा। अखिल भारतीय भोजपुरी साहित्य सम्मेलन पत्रिका में ई तीनों नाटक के प्रकाशन भइल बा। संस्कृत, पाली, प्राकृत से लेके हिन्दी भोजपुरी तक के दुनिया में राहुल जी समान विचार रखेवाला विद्वान रहस। लोकभाषा के विकास पर उनकर काफी जोर रहे। जहां जास उहें भाषा सीख लेस आ ओही में आपन विचार प्रचार शुरू कर देस। राहुल जी अद्भूत मस्तिष्क वाला व्यक्ति रहस। उनकर लेखन कार्य विचित्र ढंग से चलत रहे। उनका साथे बराबर टाइपिस्ट रहत रहे आ उनकर बोली आ भाषण टाइप होत रहे। अइसन विचार आ चिन्तन के धनी आदमी संसार में दुर्लभ बा।\nप्रोफ़ेसर राजगृह सिंह बतावेनी कि महापंडित राहुल सांकृत्यायन जमींदार लोग का व्यवहार से क्षुब्ध हो के भीष्म प्रतिज्ञा कइले रहस कि जब तक जमींदारी प्रथा के अंत ना होई हम एकमा-परसागढ़ में गोड़ ना राखब। एकर उ निर्वाहो कइलन। छपरा-सीवान आवस बाकिर एकमा ना उतरस। जब जमींदारी के अंत हो गइल त 1956 में राहुल जी के प्रतिज्ञा टूटल आ उ परसागढ़-एकमा अइलन।\nराहुल जी स्वतंत्र आ स्वाभिमानी रहस। साम्यवाद में उनका आस्था रहे बाकिर हिन्दी राष्ट्रभाषा बने, एह मुद्दा पर उ 1948 से 1958 तक पार्टी (साम्यवादी) से अलग रहलन। हिन्दी के उनकर सेवा अपूर्व बा। सैकड़ो ग्रंथ कहानी, उपन्यास, इतिहास, शोधग्रंथ आदि हिन्दी में लिख के एह भाषा आ साहित्य के सम्पन्न कइलन। 1959 से 1961 तक लंका के विद्यालंकार विश्व विद्यालय में दर्शन विभाग के अध्यक्ष-अध्यापक रहलन आ उहे विश्वविद्यालय उनका के डी। लिट् के उपाधि देहलस।\n14 अप्रैल 1963 में उनके पार्थिव शरीर सदा खातिर एह दुनिया से चल गइल बाकिर राहुल जी के यशस्वी शरीर अमर बा। मरणोपरांत भारत सरकार से उनका ‘पद्मभूषण’ के उपाधि मिलल।


second wave of Corona once again put the film industry in danger Bhojpuri: कोरोना के दूसरा लहर आवते फेर मंडराए लागल फिल्म इंडस्ट्री पर खतरा\nDC vs MI, LIVE Score: धवन पहले ओवर में आउट, बोल्ट ने दिल्ली को दिया झटका\n2020 में कई गो हिन्दी, भोजपुरी, तमिल, तेलुगु फिल्मन के ट्रेलर रिलीज भइल बाकिर प्रदर्शन रुक गइल. जइसे अक्षय कुमार, कैटरीना कैफ के बहुप्रतीक्षित फिल्म सूर्यवंशी के प्रदर्शन अनिश्चित काल खातिर टाल दिहल गइल आ एह साल फेर निर्माता लोग सुगबुगाइल ह लोग तले फेर कोरोना दांत चियार के आ गइल.\nआज विश्व स्वास्थ्य दिवस ह आ विडंबना देखीं कि स्वास्थ्ये के लेके सभे चिंता आ दहशत में बा. कोरोना सम्पूर्ण विश्व के मानव जाति खातिर सुरसा के मुंह लेखां बढ़ले जाता. साल 2019 में चीन में पैदा भइल कोरोना वायरस भारत में मार्च महीना से आपन अइसन प्रकोप बढ़वलस कि पूरा देश रुक गइल आ देश के लोग घर में लुका गइल. साल 2020 में कोरोना के रोके खातिर लागल लॉकडाउन में लोग खूब हलकान भइल, बिजनेस ठप भइल, बहुत लोग के नौकरी चाकरी छूटल, बहुत लोग अधिया-चौथाई पर वर्क फ्रॉम होम करे लागल आ कहीं-कहीं अर्थव्यवस्था के रफ्तार साफे रुक गइल. कसहूँ साल बीतल. कोरोना के मार कम भइल. नया साल आइल आ ओकरा साथे आइल वैक्सीन के सौगात त लागल कि 2020 के नामे मुड़ी अइंछ के ढेला फेंक दिहल जाव आ 2021 हँसी-ख़ुशी से गुजारल जाव बाकि आहि दादा, ई त फेर लवट के आ गइल आ फेर चारु ओर लॉकडाउन भा नाइट कर्फ्यू लागे लागल. अब का करीं ए चनेसर ?\nपिछला साल जब लोग घर में जानवर जइसन कोंचाइल त ओकरा मरम बुझाइल कि खूँटा में बन्हाइल गाइ-गोरू आ घर सम्हारे वाली औरत कइसे एगो चारदीवारी में रहि के जिनगी गुजारेली. जब घर में पटाइल-पटाइल मन अगुता गइल त लोग के मनोरंजन के बड़ा जरूरत महसूस भइल. इंसान के मूलभूत आवश्यकता में स्वास्थ्य के बाद मनोरंजने के स्थान बा. एही से लोग तरह-तरह से अपना के खुश करे के मौका ढूँढे लागल. लोग बाहर ना जा सकत रहे त घरे टीवी आ मोबाईल पर मनोरंजन खातिर फिल्म, सीरियल देखे लागल. एही से सैटेलाइट टीवी आ डिजिटल प्लेटफॉर्म कुल के बहार आ गइल. नया सीरियल के शूटिंग बंद हो गइल रहे, एह से पुरनका धारावाहिक जइसे रामायण, महाभारत खूब चाव से देखल गइल. फिलिम के शूटिंग भी बंद रहे आ सिनेमाहॉल भी बंद त ना नया फिलिम बनल आ ना बन चुकल फिलिम के प्रदर्शन भइल.\nसाउथ के कई गो फिल्म जवन लॉकडाउन खतम होते आ सिनेमाहॉल के खुलते रिलीज भइली ह सन आ अच्छा व्यवसाय कइली ह सन, ओमें सुपरस्टार विजय के फिल्म मास्टर बा जवन आवते निर्माता, सिनेमाहॉल मालिक, डिस्ट्रीब्यूटर आ ट्रेड पंडित के सुकून देहलस. लोग के लागल कि अब सब कुछ नीक हो जाई. एही चलते बड़का-बड़का फिल्मन के टीज़र-ट्रेलर रिलीज भइल ह, जइसे कि आलिया भट्ट के गंगू बाई कठियावाड़ी, यश के केजीएफ चैप्टर दो, अमिताभ बच्चन, इमरान हाशमी के चेहरे, अभिषेक बच्चन के बिग बुल आदि के जलदिए सिनेमाहॉल में प्रदर्शन के घोषणा सुन के दर्शक लोग खूब खुश भइल ह. बाकिर अब जवन हालात बनत बा आ एक-एक दिन में लाख-लाख केस निकलsता त बुझाता कि मामला गबड़ाई. हम फिल्म इंडस्ट्री में जेकरा से बतियवनी ह, ओकरे मुँह लटकल बा.\nसिनेमाहाल में पूर्ण तालाबंदी त नइखे बाकिर लोग तनी डेराइये के जाता काहें कि कवनो भरोसा नइखे, कहाँ कोरोनवा बइठल होखे. वैक्सीन भी तेजी से लगावल जा रहल बा बाकिर बढ़त केस के देख के महाराष्ट्र में त नाइट कर्फ्यू बटले बा, दिल्ली में भी अब लाग गइल. एकर माने जवन भी बिजनेस होई उ दिन में होई. अगर पिछला साल ओटीटी प्लेटफॉर्म के ऊपर दर्शक वर्ग के झुकाव आ सब्स्क्रिप्शन के देखल जाव त ई सिनेमाघर खातिर डबल चिंता के विषय बा. एक त अइसे कोरोना बिजनेस कम कइले बा, ऊपर से दर्शक अपना घर में बइठल अपना सुविधा के अनुसार कंटेन्ट देख सकेला. अब बड़-बड़ फिल्म जइसे लक्ष्मी, गुलाबो सिताबो, अंग्रेजी मीडियम, दुर्गामती, दिल बेचारा आदि ओटीटी पर ही रिलीज हो गइल आ लोग घर हीं नया फिलिम देख लेहलस.\nइ त बात भइल फिल्म आ सीरियल के, जेकर ज्यादातर शूटिंग बंबई में होला आ उहाँ कोरोना के मार सबसे तेज बा जेकरा चलते शूटिंग के काम लगभग बंद बा भा बंद हो रहल बा आ एकरा कारण एह इंडस्ट्री से जुड़ल एगो बड़ जनसंख्या के सामने फेर से पिछला साल लेखां बेरोजगार होखे के नौबत आ गइल बा. जइसे अउरी इंडस्ट्री में नियोक्ता भा सरकार के तरफ से मदद मिलेला, फिल्म इंडस्ट्री के उ नसीब नइखे. अभियो कलाकार लोग के यूनियन के छोट मोट मदद के आस में रहे के पड़ेला जवन मिली कि ना पता नइखे. हमरा जानकारी में पिछला साल बहुत बड़ संख्या में शूटिंग से जुड़ल कलाकार, टेकनीशियन, मजदूर बेरोजगार हो गइलें आ या त घरे लवटे पर मजबूर भइले भा रोजी-रोटी खातिर कुछ अउर करे लागलें. दुर्भाग्य से फेर उहे दिनवा आ गइल ए चनेसर... फेर ओइसने माहौल बन रहल बा. आइल रहनी ह जा मुंबई एक्टिंग करे बाकिर कोरोनवा के एक्टिंग के आगे सबकर एक्टिंग भुला गइल बा. आज विश्व सबसे बड़ विलेन इहे बा.


टटका खबर, बियफे, २९ अप्रैल – Anjoria\nअप्रैल 29, 2010 news in bhojpuri, टटका खबर\nनुक्ता का हेर फेर से खुदा जुदा हो गइलें\nविपक्ष के कटौती प्रस्ताव पर संप्रग का पक्ष में मतदान करे वाला झारखण्डी गुरुजी के कहनाम बा कि उनका से गलती हो गइल. ऊ वोट त कटौती का पक्ष में दिहल चाहत रहलन दिया गइल सरकार का पक्ष में. कहत बाड़े कि एह गलती खातिर ऊ प्रायश्चित करे के तइयार बाड़े. ओने उनका मतदान से नाराज भाजपा झारखण्ड में उनका के दिहल समर्थन वापिस ले लिहले बा. ओकरा हिसाब से ई राजनीतिक अनैतिक आचरण रहे आ एकरा के माफ नइखे कइल जा सकत. विधानसभा में संख्या बल एह तरह से छितराइल बा कि बहुमत बिटोरल आसान नइखे.\nकेहू के औकात नइखे कि किसान के जमीन छीन लेव\nसरकार के बार बार सफाई का बावजूद विपक्ष बटाईदारी कानून ले के अफवाह के बाजार गरम रखले बा. काल्हु बाबू वीर कुंवर सिंह का सम्मान में आयोजित एगो कार्यक्रम में बिहार के उपमुख्यमंत्री सुशील मोदी कहलें कि केहू के औकात नइखे कि किसान के जमीन छीन लेव. कहलें कि सरकार ना त अइसन कवनो कानून बनवले बिया ना बनावे के सोचत बिया. एही मौका पर नीतीश कहलें कि बाबू कुंवर सिंह के सुखद स्मृति आ सहारा ले के आजु से ऊ विश्वास यात्रा पर निकलत बाड़े. नीतीश इहो घोषणा कर दिहलें कि आरा छपरा का बीच बने वाला पुल के नाम बाबू कुँवर सिंह महासेतु राखल जाई.\nविशारद के डिग्री मास्टर बने के काम ना आई\nपटना हाई कोर्ट फैसला दिहले बा कि साहित्य सम्मेलन इलाहाबाद से मिलल विशारद के उपाधि पंचायत शिक्षक बनावे लायक नइखे. कोर्ट बस अतने राहत दिहलस कि जे बहाल हो के काम कर चुकल बा ओकर तनखाह दिहल जाई आ दिहल तनखाह वापिस ना लिहल जाई.\nबुद्धदेव नाराज बाड़े करात से\nमाकपा के बंगाल लाइन केरल लाइन से अलगा चलेले. जब मौका मिले त एक दोसरा के हैसियत देखावे के मौका ना छोड़ल जाला. एही फेर मेंज्योति बाबू के प्रधानमंत्री ना बने दिहल गइल रहे. अब संसद में कटौती प्रस्ताव पर माकपा के किरकिरी से बुद्धदेव बाबू नाराज बाड़े. कहल जात बा कि प्रकाश करात का लगे राजनीतिक रणनीति बनावे के कौशल नइखे. बुद्धदेव के बेसी नाराजगी एह बात पर बा कि माकपा कई मसला पर भाजपा का साथे खड़ा नजर आइल बा जवना से उनकर मुसलमान वोट बिदकल जा रहल बा.\nट्रैक्टर ट्राली बिजली के तार से सटला से नौ गो बाराती मरलें\nमिर्जापुर आइल बारात के लवटत घरी एगो ट्रैक्टर ट्राली सड़क का किनारे लटकल हाइटेंशन तार से सट गइल जवना से ओकरा में आग लाग गइल. कुछ सवारी दूर फेंका गइलें बाकिर नौ गो बाराती ओह आग में झुलस के मर गइलें. पाँच जने के हालत गंभीर बा. बारात सोनभद्र जिला के लोहरा गाँव से मिर्जापुर के गोरखपुर गाँव में आइल रहे. दुर्घटना का बाद संबंधित इंजीनियर के निलम्बित कर दिहल गइल बा आ मृतक के परिवार के एक लाख रुपया सहायता देबे के घोषणा पावर कार्पोरेशन कइले बा.\nकेन्द्रीय गृहमंत्रालय के दू गो अफसर घूस लेत पकड़इलें\nगृहमंत्रालय में संयुक्त सचिव ओ॰रवि के दमन दीव के एगो अधिकारी के तबादला करे खातिर पचास लाख रुपिया घूस लेबे का मामिला में गिरफ्तार कर लिहल गइल बा. घूस एगो कंपनी वाला दिहले रहे जवना के टैक्स चोरी के मामिला का खिलाफ ऊ आफिसर कड़ा रुख लिहले रहुवे. गृहे मंत्रालय के एगो अउरी अधिकारी के सामान खरीदे के टेंडर पास करे खातिर दस लाख रुपिया घूस लेबे का मामिला में गिरफ्तार कर लिहल गइल बा. खैर घूस लेत पकड़ाइल बाड़े सँ त घूश दे के छूतियो जइहें सँ. सीबीआई के इमेज अइसन बा कि ओकरा से कवनो उम्मीद राखल फिजूल बा.\nबीबीसी का उर्दू सेवा पर रोक लागल\nपाकिस्तान सरकार ओहिजा के एफ एम चैनलन से प्रसारित होखेवाला बीबीसी प्रसारण सेवा के पाँच मिनट के बुलेटीन पर रोक लगा दिहले बिया. एहसे पहिले मुशर्रफ परवेजो रोक लगवले रहलें बाकिर सिंध हाई कोर्ट का आदेश का बाद रोक हटा लिहल गइल रहे.\nविनिवेश बढ़ावे खातिर फीस का बदले कमीशन दीहि सरकार\nपिछला साल अपना विनिवेश में नाकाम साबित रहल सरकार एह साल फेर आपन किस्मत आजमावे जा रहल बिया. पर साल मर्चेंट बैंकरन के सरकार मामूली फीस देत रहे, एह साल तय भइल बा कि कमीशन दिहल जाई. कमीशन कमाये खातिर मर्चेँट बैंकर बढ़िया से काम करीहें. पहिला विनिवेश सतलुज जल विद्युत निगम के हो रहल बा. ओकरा बाद इंजीनियर्स इण्डिया के बारी आई.\nमुक्केबाजी का प्रीक्वार्टर फाइनल में भारत\nअजरबैजान के बाकू शहर में हो रहल विश्व युवा मुक्केबाजी का प्रीक्वार्टर फाइनल में भारत के शिव थापा आ जे भास्कर चहुँप गइल बाड़े. शिव इंगलैण्ड के कैस अशफाक के हरा के आ भास्कर इरान के अर्मिन अमजदियानन के हरा के ओहिजा चहुँपल बाड़े.\nआईपीएल जाँच में स्विसबैंक खाता इस्तेमाल के संकेत\nआईपीएल के अन्हरिया कोठरी में घुसल जाँचकर्ता लोग के सुबूत मिलल बा कि फ्रेंचाइजी आ क्रिकेटो बोर्ड का बीच धन हस्तांतरण में कई बेर स्विस बैंक खाता के इस्तेमाल भइल बा. ई घोटाला अतना बड़हन बा कि एकर खुलासा नइखे होखे जा रहल. बड़का बड़का राजनेता अपना सत्ता का ताकत से ई होखे ना दीहें.


टटको में टटका खबर : 31 अक्टूबर 2014, शुक – Anjoria\nNovember 1, 2014 Editor खबर 0\nसरदार वल्लभ पटेल का जयंती पर श्रद्धांजलि देत प्रधानमंत्री नरेन्द्र मोदी\n2जी स्पेक्ट्रम घोटाला मामिला में तब के दूरसंचार मंत्री ए. राजा, उनकर पार्टी सहयोगी आ डीएमके सांसद कनिमोझी आ कुछ अउर लोग पर हेराफेरी के आरोप तय क दिहलसि अदालत आ अगिला सुनवाई ला 11 नवंबर के तारीख दिहलसि.\nझारखंड में विधानसभा चुनाव से पहिले सरकार में शामिल झारखंड मुक्ति मोर्चा आ कांग्रेस के बीच 15 महीना पुरान गठबंधन टूट गशुक्रवार को टूट गइल कांहे कि कांग्रेस 45 गो सीट अपना ला आ बाकी सीट में अपना साथी राजद आ जदयू ला हिस्सा मांगत रहुवे.\nआजु आधरतिया से पेट्रोल आ डीजल के दाम में हर लीटर करीब अढ़ाई रुपिया के कमी क दिहल गइल बा. एके हप्ता में ई दुसरका कटौती भइल बा.\nहार का डर से जम्मू कश्मीर के मुख्यमंत्री उमर अब्दुल्ला अपना खानदानी सीट गांदेरबल से ना लड़ के दू जगहा से किस्मत अजमइहें. ई सीट बाड़ी सँ सोनवार आ बीरवाह.\nउत्तर प्रदेश सरकार के आदेश से अब हर महीना के तिसरका बुध का दिने जिलाधिकारी लोग ‘किसान दिवस’ के आयोजन कराई जवना में किसानन के समस्या सुनल जाई आ ओकर समाधान के रास्ता निकालल बतावल जाई.\nसपा में आवे ला बेचैन अमर सिंह के राह रोकले आजम खाँ अपना पत्नी के मिलल राज्यसभा टिकट से मना करा दिहले. अमर सिंह के राज्यसभा सांसदी नवंबर में पूरा होखत बा आ उ चाहत रहुवन कि सपा टिकट दे देव बाकिर उनका के टिकट ना दिहलसि सपा.\nउप्र में भाजपा 50 लाख सदस्य बनावे के मुहिम शुरू कइलसि. नजर अगिला विधानसभा चुनाव पर बा.\nभाजपा अध्यक्ष राजनाथ सिंह आजु कहलन कि महाराष्ट्र में गठबंधन पनद्रहो दिन पहिलही टूट गइल रहीत त भाजपा के बहुमत मिलित.\nप्रधानमंत्री नरेंद्र मोदी आजु दिल्ली में सरदार वल्लभभाई पटेल के जयंती का मौका पर आयोजित ‘रन फॉर यूनिटी’ कार्यक्रम के उद्घाटन करत कहलन कि वल्लभ भाई हमनी के एगो राष्ट्र दिहलन आ ई हमनी के जिम्मेवारी बा कि एह देश के श्रेष्ठ भारत बनाईं. संजोग से आजु इन्दिरा गाँधी के पुण्यतिथि रहल आ एह मौका पर मोदी बस एगो ट्विट क के इंदिरा गाँधी के याद क लिहलन. रन फार यूनिटी के उद्घाटन करत कहलन कि बहुत दुख के बात बा कि पटेल के जन्मदिन पर अइसन वाकया भइल जब देश के एगो समुदाय के लोग मारल गइले.\nइंदिरा गाँधी के पुण्यतिथि मनावे के कार्यक्रम कांग्रेस का ओर से शक्ति स्थल पर मनावल गइल जवना में राष्ट्रपति, उपराष्ट्रपति, सोनिया गाँधी आ राहुल गाँधी वगैरह नेता शामिल भइले. कांग्रेस के शिकायत बा कि एह मौका के भारत सरकार अनदेखी कइलसि. इन्दिरा गाँधी देश खातिर जान दिहली आ उनुका के याद कइल सभकर कर्तव्य बा.\nआजु शुक का दिने इलाहाबाद के महापौर रहल आ फिलिम निर्माता रहल रविभूषण बधावन के सड़क हादसा में निधन हो गइल. हादसा दिल्ली से इलाहाबाद लवटत घरी यमुना एक्सप्रेस पर भइल.\nआजु सेंसेक्स फेर एगो नया ऊँचाई छुअलसि आ निफ्टीओ रिकार्ड ऊँचाई पर बन्द भइल. सेंसेक्स में 519.50 अंक के बढ़त भइल त निफ्टी में 153 अंक के.\nमुंबई के वानखेडे स्टेडियम में भइल एगो भव्य समारोह में देवेंद्र फडणवीस महाराष्ट्र के मुख्यमंत्री पद के किरिया लिहलन. फडणवीस महाराष्ट्र में भाजपा के पहिलका मुख्यमंत्री हउवन. एह मौका पर प्रधान मंत्री नरेन्द्र मोदी, लालकृष्ण आडवाणी, कई गो केन्द्रीय मंत्री, भाजपा शासित सगरी राज्यन के मुख्य मंत्री, पंजाब आ आंध्र प्रदेश के मुख्य मंत्री समेत पक्ष विपक्ष के नेता, बालीवुड स्टार, उद्योगपति वगैरह लोग मौजूद रहल. स्टेडियम खचाखच भरल रहुवे. शिवसेना प्रमुख उद्धव ठाकरे आ अउरिओ नेता आखिरी समय में एन शपथ लेबे का समय चहुँपले.\nआस्ट्रिया के एगो साइकिल चालक मथायस ब्रेंडल आजु एक घंटा का भीतर 51.85 किलोमीटर साइकिल चला के एगो हावर वर्ल्ड रिकार्ड कायम क दिहलसि.\nबिहार के मुख्यमंत्री जीतन राम माँझी आजु कहलन कि नीतीश आ उनकर संबंध चोली दामन के संबंध जवन हमेशा रही. काल्हु भाजपा का ओर से कहाइल रहे कि अगर जीतनराम के साँस घुटत बा जदयू में त भाजपा में चलि आवसु जहाँ उनकर स्वागत बा.\nराष्ट्रपति प्रणब मुखर्जी आजु सरदार वल्लभभाई पटेल के जन्मदिन के मौका पर राष्ट्रपति भवन में ‘रन फॉर यूनिटी’ के हरी झंडी देखवलन. आ प्रधानमंत्री नरेन्द्र मोदी भीड़ का साथे कुछ दूर ले दौड़ में शामिल भइलन. पहिला बेर देश अपना प्रधानमंत्री के आम जनता का बीच भीड़ में शामिल देखलसि.\nआजु अमेरिका में एगो छोटहन विमान एगो इमारत से टकरा गइल जवना से चार जने के मौत हो गइल. हादसा कंसास राज्य के विचिटा शहर के हवाईअड्डा का लगे भइल.


शुभम तिवारी कहाए लगलें भोजपुरिया नागार्जुन – Anjoria\nशुभम तिवारी कहाए लगलें भोजपुरिया नागार्जुन\nसिनेमा भोजपुरी के सितारा शुभम तिवारी के भोजपुरिया नागार्जुन के नाम दे दिहल गइल बा. दर्शक उनुका लुक का चलते उनुका के नागार्जुन कहे लागल बाड़ें. दरअसल शुभम तिवारी अपना आवे वाली फिलिम ‘अंतिम तांडव’ में मुँछ संगे नजर अइहें आ उनुकर रूप देखे में नागार्जुन जस लागता से दर्शक नामे धर दिहले बाड़ें नागार्जुन.\nदर्शकन के एह प्रतिक्रिया से शुभम बहुते खुश बाड़ें, शुभम हमेशा एक्शन भरल किरदार करल चाहेलें आ ‘अंतिम ताडंव में शुभम के मन माफिक नागार्जुन स्टाइल किरदार करे के मिल गइल बा.\nशुभम के एगो फिलिम ‘कलुआ भईल सयान’ एह घरी बिहार के सिनेमा घरन में धमाल मचवले बावे.\nपरशुराम के प्रेमिका बनीहें पाखी\nराजकुमार पाण्डेय के फिल्म में खेसारीलाल


नरक के समर्थन में नेताजी के नारा – Anjoria\nOct 9, 2010 भोजपुरी, लस्टम पस्टम\nसड़क दुर्घटना में एगो वरिष्ठ नेता के मृत्यु हो गइल. उनकर देह तऽ खैर देश के अमानत रहे, से चारू ओर शोक मनावल जात रहे लेकिन नेताजी के आत्मा के देवदूत लोग स्वर्ग के दुआर पर ले आई के खड़ा कऽ दिहल लोग. दुअरा पर एगो सीनियर अधिकारी नेताजी के स्वागत कइलस आ कहलस, माफ कइल जाई, जइसन रोब दाब आ रुतबा आपके धरती पर बा ओकरा मोकाबला में इहवां आपके स्वागत ना कइल जा सके. मगर आप जइसन वीआईपी लोग खातिर हमनी के संविधान में एगो विशेष प्रावधान बा जेकरा मोताबिक आपके एक दिन नरक में गुजारे के होई आ एक दिन स्वर्ग में. फेर ओकरा बाद आप तय करेब कि आप कहां रहेब. पहिले नरक के बारी बा.\nनेताजी थोड़ा घबरइले, फेर सोचले कि एक दिन के ही तऽ बात बा. काट लिआई. ऊ नरक जाये के तैयार हो गइले. देवदूत नेताजी के एगो विशाल लिफ्ट में लेके नीचे उतरे लागल. नेताजी के कलेजा ई सोच के कांपत रहे कि पता ना नरक में का होई, लेकिन ऊहां के दृश्य देखकर ऊ गदगद हो गइले. ऊहां एगो बडहन गोल्फ के मैदान रहे. थोड़के दूर पर एगो सुंदर क्लब हाउस रहे. ओकरा लगे नेताजी के कई दोस्त नजर आवत रहे लोग, जिनका साथ मिलके नेताजी कबो करोड़ों के हेरफेर कइले रहले. सब केहू खुश लागत रहे. आसपास एक से एक सुंदर महरारू इतराइल फिरत रहली सन. नेताजी के जवानी के दिन याद आ\nऊ लोग बड़ गर्मजोशी से नेताजी के गले लगावल. क्लब में कई प्रकार के मनोरंजक खेल आ डांस के प्रोग्राम आयोजित भइल. असमय मुये के सब दुख दूर हो गइल. सारा गम भुला गइलें. उहां शैतानों आइल जे बहुत खुशमिजाज अउर दोस्ताना रहे. मौज मजा में पते ना चलऽल कि समय कइसे गुजर गइल. देवदूत नेताजी के लेवे आ गइल. सभे लोग नेताजी के बिदा कइल. देवदूत नेताजी के फेर उहे लिफ्ट में लेके चलल. काफी देर ऊपर चलला के बाद स्वर्ग आइल. स्वर्ग रहे तऽ बहुत ही बढिय़ा , मगर नेताजी के ना रुचल. उनका सुभाव के अनुकूल उहां कुछ ना रहे. केहू परिचित ना रहे. बड़ा मुश्किल से ऊ एगो दिन काट पवले. अगिला दिने देवदूत उनके लेवे पहुंचल. उनका के मुख्य कार्यालय ले गइल. उहां उनके एगो फॉर्म दिहल गइल जेकरा में भरे के रहे ऊ कहां रहिहें.\nनेताजी राजनीतिक वक्तव्य लेखान कहलें, स्वर्ग तऽ बहुत अच्छा जगह हऽ मगर हमरा बुझाता कि हम नरक में बेसी खुश रह सकेनी. उहे लिफ्ट से देवदूत नेताजी के फेर नरक तक छोड़ गइल. जब नेताजी नरक में ढुकले तऽ उहां के नजारा एकदम बदल गइल रहे. हर ओर उजाड़, गंदगी. लोग गंदा-फाटल कपड़ा पहिनले रहे. ओही समय यमदूत आ के नेताजी के कान्हा पर हाथ रखलस. नेताजी अकबका के देखलें, हमरा बुझात नईखे कि माजरा का बा. काल जब हम इहां आइल रहीं तऽ इहां गोल्फ के मैदान रहे, क्लब हाउस रहे. … पर आज ऊ सब कुछ नइखे. बात का हऽ?\nनरक के मुखिया यमदूत अट्टहास कइलस काल हमनी का नरक के पक्ष में आपके वोट लेवे के खातिर एक प्रकार के चुनावी प्रचार करत रहीं सन. वोही के नतीजा रहे कि आप जइसन मशहूर नेता हमनी के सेवा के मौका दिहले. काल्हु के सब तामझाम आपके रिझावे के खातिर रहे. नेताजी समझ गइले कि धरती पर जब ऊ चुनावी प्रचार के दौरान जनता के सब्जबाग देखावेलें और चुनाव के बाद जनता से छल करेनी, तब जनता के असहीं लागत होई.\nनरक में सस्तई